10 Organisasi Kultus Paling Dikenali di Dunia

Mungkin ramai orang yang masih kurang jelas atau tidak mempunyai sebarang idea tentang apa itu cult atau kultus kerana ia sememangnya sukar ditakrifkan. Definisi dari segi bahasa atau istilah sahaja mungkin cenderung untuk merangkumi skop yang terlalu luas atau terlalu sempit.

Apa yang lebih mengelirukan, tanggapan mengenai kultus berbeza-beza kerana ia adalah bersifat peribadi dan mengikut pendapat masing-masing. Disebabkan banyak kontroversi yang melanda, ramai ahli sosiologi yang enggan menggunakan istilah 'kultus' yang pejoratif.

Sebaliknya, ahli sosiologi sering membicarakan tentang gerakan agama baru (new religious movements, "NRM") yang mencakupi ruang definisi yang lebih luas. NRM berpegang kepada kepercayaan yang lari daripada kebiasaan. Kumpulan ini sering membuat pelbagai tuntutan yang ketat terhadap kehidupan para pengikutnya seperti menyerahkan segala harta benda, kerjaya dan hubungan dengan keluarga agar dapat hidup dalam komuniti bersama pengikut lain.

Kebanyakan gerakan ini mempunyai pemimpin yang berkarisma tinggi, bersifat autoritarian dan dipercayai oleh pengikutnya mempunyai kuasa mukjizat tersendiri. Kebiasaannya, mereka akan membuat pelbagai ramalan berkaitan masa depan dan hari kiamat.

Kita akan terokai 10 antara kumpulan-kumpulan kultus paling terkenal di dunia. Mereka ini dikenali dan mendapat perhatian sama ada atas 'kejayaan' yang ditempa atau berakhir dengan pertumpahan darah yang menakutkan:

The Unification Church pada mulanya dikenali sebagai Holy Spirit Association for the Unification of World Christianity. Ia diasaskan oleh Reverend Sun Myung Moon yang berasal dari Korea Utara.

Reverend Moon mendakwa telah menerima satu bayangan ketika berusia 16 tahun yang dia telah dipilih untuk menyempurnakan misi Christ di bumi. Menurut Moon, Christ telah disalib sebelum sempat menyelesaikan misi untuk berkahwin dan mempunyai zuriat yang sempurna. Sejak itu, Moon mula melihat dirinya sebagai Messiah.

Disebabkan ajaran yang bertentangan dengan gereja Presbyteriannya, dia dikucilkan dan telah membangunkan gerejanya sendiri pada tahun 1950-an. Selaku Messiah, Moon mendakwa bahawa pengikutnya hanya boleh diselamatkan melalui kepatuhan kepadanya. Selepas tujuh tahun mengabdikan diri pada Moon, mereka akan mengahwini pasangan yang dipilih olehnya.

Kumpulan agama ini mula dikenali kerana mengadakan upacara perkahwinan besar-besaran di mana Moon mengetuai pernikahan seramai beratus-ratus pasangan pada satu-satu masa.

Pada tahun 70-an, dia memindahkan markas ke New York di mana dia telah berjaya menambah bilangan pengikut baru dan pada masa yang sama telah menimbulkan syak wasangka orang ramai. Kumpulan gerakan anti-kultus mula mendapatkan momentum ketika itu. Dengan bantuan ibu bapa para pengikut, mereka menculik dan "menyahprogram" anak-anak yang telah dibasuh otaknya.

Selain itu, mereka juga cuba untuk memfailkan saman ke atas Moon. Akhirnya, pada tahun 1982, Moon didapati bersalah atas kesalahan lari daripada membayar cukai. Kini, gerakannya itu dikenali sebagai The Family Federation for World Peace and Unification dan dilaporkan masih bergiat aktif. (Independent UK : What is the Unification Church)

Seorang guru dari India, Bhagwan Shree Rajneesh, mengambil pendekatan bukan tradisional dengan kegemarannya untuk berseronok-seronok di dunia. Dia dilaporkan memiliki 93 buah kereta Rolls Royce dan mempromosikan keseronokan hubungan seksual. Walaupun ideologi ini ditolak oleh majoriti masyarakat India, namun Rajneesh memiliki bilangan pengikut yang lebih ramai di Amerika Syarikat dan Eropah.

Dia memulakan jemaahnya di India sekitar tahun 1970-an dengan mendirikan sebuah markas di Pune pada tahun 1974. Namun begitu, dia telah menerima kecaman hebat, dia berhijrah ke Amerika Syarikat pada tahun 1981 dan telah membeli sebidang tanah di Oregon di mana para pengikutnya membina sebuah bandar sendiri yang dinamakan Rajneeshpuram.

Seorang wanita bernama Ma Anand Sheela telah membantu dalam penubuhan dan pembinaan Rajneeshpuram lalu diangkat menjadi orang kanan Rajneesh. Lagipun Rajneesh tidak lagi menonjolkan diri untuk berdepan dengan orang ramai, maka Sheelalah yang mengambil alih operasi harian di bandar tersebut.

Pada tahun 1985, Rajneeshpuram mempunyai lebih daripada 2,500 orang penduduk tetapi telah wujud situasi tegang di situ kerana pada tahun sebelumnya, Sheela telah memulakan program "Kongsi Rumah" di mana mereka membawa masuk ribuan gelandangan ke bandar itu supaya dapat mendaftarkan diri mereka sebagai pengundi untuk mempengaruhi pilihan raya mahkamah Daerah Wasco. Walau bagaimanapun, percubaan mereka menemui kegagalan.

Sekitar masa yang sama, Sheela dan pemimpin-pemimpin lain komuniti itu telah merancang serangan bio-pengganas pertama dalam sejarah Amerika Syarikat dengan meracun makanan restoran di bandar besar Dalles, Oregon. Mereka telah berjaya meracuni 750 orang dalam usaha mengurangkan populasi pengundi.

Pada tahun 1985, Sheela dan para pemimpin bandar telah melarikan diri dan Rajneesh dihantar pulang ke India atas kesalahan penipuan imigresen. Walaupun dia telah meninggal pada tahun 1990, namun gerakan itu masih diteruskan. (The Conversation : I did research at Rajneeshpuram, and here is what I learned)

Pada tahun 1960-an, selepas mendengar berita tentang aktiviti penempatan hippie yang besar di Huntington Beach, California, seorang paderi Kristian bernama David Berg berpindah ke sana untuk merekrut anak-anak muda di situ. Kerjanya menjadi mudah kerana mereka tertarik dengan pendekatan yang dibawa oleh Berg.

Pengikut-pengikutnya sanggup melepaskan pekerjaan dan menderma kesemua duit simpanan kepada kumpulan ini semata-mata agar dapat hidup bersama di rumah Berg. Mereka kemudian bersama-sama berpindah ke Arizona apabila Berg mendakwa menerima satu wahyu mengatakan California bakal diserang gempa bumi. Sejak itu, Berg mula digelar "Moses" dan kumpulannya pula dipanggil "The Children of God."

Pada awal-70an, gerakan ini telah merekrut lebih ramai anak muda di seluruh negara. Malah, mereka telah mula membangunkan pusat-pusat di seluruh dunia. Sehingga 1974, ia telah mempunyai lebih daripada 4,000 pengikut di 70 buah negara. Berg menyampaikan ajarannya dengan menulis beberapa siri surat kepada seluruh komuniti. Pada tahun 1978, dia telah menyusun semula organisasi dan menamakannya "The Family."

Walau bagaimanapun, gerakan anti-kultus di Amerika telah menyasarkan kumpulan the Children of God dan ramai ibu bapa kepada ahli yang direkrut telah menculik dan cuba memulihkan anak masing-masing. Isu yang paling menimbulkan kontroversi adalah pandangan progresif Berg terhadap hubungan intim. Dia mempromosikan hubungan seksual secara terbuka dan gemar bereksperimentasi. Ahli-ahli akan memulakan hubungan intim untuk menarik minat ahli baru. Pada penghujung 1980-an, selepas mengalami beberapa masalah berkenaan penyakit kelamin, kumpulan ini akhirnya tidak lagi menggunakan amalan ini.

Walaupun Berg menemui ajal pada tahun 1994, kumpulan yang kini dikenali sebagai "The Family International" ini masih bergiat aktif. (BBC : Children of God)

Diasaskan oleh empat orang bekas paderi Katolik, dua bekas biarawati dan seorang bekas pelacur, MRTCG di Uganda memberi penekanan kepada kepentingan Rukun Sepuluh. Para pemimpinnya yang mendapat bayangan melalui Virgin Mary begitu yakin bahawa Gereja Katolik Roman telah mengabaikan rukun tersebut.

Selain itu, pemimpin-pemimpin kumpulan ini juga dikhabarkan mendapat ramalan mengenai hari kiamat. Mereka telah meramalkan yang kiamat akan berlaku pada 31 Disember 1999. Jangkaan masa ini telah menyebabkan kesemua ahli berpusu-pusu menjual harta peribadi mereka.

Apabila hari kiamat tidak berlaku pada tarikh tersebut, para pemimpin tersebut segera mengubah ramalan dengan mengatakan yang Virgin Mary akan tiba pada 17 Mac 2000 untuk menyelamatkan golongan beriman serta membawa mereka ke syurga. Masih taksub dengan kepercayaan ini, para pengikut mengadakan pesta besar dan jamuan makan pada 16 Mac. Mereka mengorbankan beberapa ekor lembu malah membeli berkarton-karton minuman Coca-Cola.

Pada 17 Mac, pihak polis mendapati berlaku satu letupan yang menyebabkan kebakaran sehingga beratus-ratus nyawa terkorban. Walaupun siasatan awal menyangka yang ia merupakan suatu upacara bunuh diri beramai-ramai, namun bukti dan penemuan mayat di tapak lain telah mengesahkan bahawa ia sebenarnya adalah kes pembunuhan. Para pemimpin dikatakan telah membunuh para pengikut mereka dengan kejam kerana tidak dapat menjadikan ramalan mereka suatu kenyataan.

Walau bagaimanapun, sehingga kini, tidak dapat disahkan sama ada para pengasas itu turut membunuh diri sendiri atau melarikan diri ke luar negara. (NYTimes : Fateful Meeting Led to Founding of Cult in Uganda)

Aum Shinrikyo ialah sebuah kultus Jepun yang mula ditubuhkan pada tahun 1987 oleh Master Asahara Shoko. Pada mulanya, Asahara hanya mengasaskan sebuah pusat yoga. Namun, selepas lawatannya ke India di mana dia bertemu dengan Dalai Lama dan menerima wahyu di Himalaya, dia mengubah nama pusat yoga tersebut kepada Aum Shinrikyo. Dari situ, dia mula menyebarkan ajaran dengan kombinasi Buddha, Hindu dan Kristian.

Asahara mula mendapat ramai pengikut setelah mendakwa dirinya merupakan jelmaan Tuhan dan telah menerima pelbagai sumbangan kewangan yang mengukuhkan kedudukan organisasi tersebut. Lama-kelamaan, kumpulan ini menjadi lebih radikal sehinggakan sesiapa yang menjadi pembelot akan menemui jalan yang penuh dengan seksaan.

Pada tahun 1995, kultus ini mempunyai sekitar 50,000 orang pengikut dan majoritinya adalah dari Rusia. Ketika ini, Asahara sudah membuat segala persiapan untuk berperang dan memulakan rancangan supaya Aum Shinrikyo dapat menggulingkan kerajaan.

Mereka cuba mengalih perhatian pihak polis daripada aktiviti kumpulan dengan menganjurkan satu serangan di kereta api bawah tanah Tokyo. Pada 20 Mac 1995, lima anggota kultus telah menaiki kereta api yang berlainan. Apabila tiba di Kasumigaseki, setiap daripada mereka meletakkan sebuah bungkusan yang telah dibalut dengan kertas surat khabar di bawah tempat duduk masing-masing.

Kemudian, mereka menebuk lubang pada bungkusan tersebut menggunakan bucu payung dan segera melarikan diri apabila gas sarin mula meresap ke udara. Serangan ini telah mengorbankan 12 orang mangsa dan menyebabkan 5,500 yang lain terpaksa dikejarkan ke hospital.

Pihak berkuasa telah menjalankan siasatan dan menemui bukti yang menjurus kepada kumpulan ini. Akhirnya, kesemua pemimpin tertinggi telah berjaya diberkas sehingga menyebabkan organisasi terus lumpuh. (BBC : Aum Shinrikyo)

Pada tahun 1984, Joseph Di Mambro dan Luc Jouret telah mengasaskan Order of the Solar Temple di Geneva. Ia merupakan salah satu kumpulan yang percaya bahawa mereka adalah Pahlawan Templar Zaman Pertengahan sebenar yang dibangkitkan.

Jouret mendakwa dia adalah Nabi Isa dan juga jelmaan salah seorang ahli pahlawan dari kurun ke-14. Selain itu, para pengasas ini meramalkan yang anak perempuan Di Mambro iaitu Emmanuelle akan 'mengangkat' kesemua pengikut ke sebuah planet yang mengelilingi bintang Sirius selepas kematian mereka.

Order of the Solar Temple merupakan sebuah kultus yang taksub dengan hari kiamat. Di Mambro dan Jouret percaya bahawa dunia akan menemui kiamat pada pertengahan tahun 90-an. Walau bagaimanapun, kumpulan ini kehilangan beberapa orang ahli termasuk Emmanuelle sendiri selepas ramalan itu dibongkar dan didedahkan sebagai suatu penipuan.

Akhirnya, pada tahun 1994, kedua-dua pengasas itu benar-benar percaya bahawa hari kiamat begitu hampir dan sudah tiba masa untuk mereka berpindah ke planet baru. Untuk menaiki 'pesawat kerohanian' yang akan membawa mereka ke sana, seramai 53 orang telah membunuh diri sendiri atau dibunuh di Kanada dan Switzerland pada 4-5 Oktober 1994. Sisa bangunan yang turut dibakar di tempat kejadian telah menemukan mayat Di Mambro dan Jouret.

Tidak lama selepas itu, pihak berkuasa telah membuat beberapa siri pendedahan lain. Bukti menunjukkan yang Di Mambro telah membunuh seorang bayi yang dipercayai bakal menentang pihak Kristian. Selain itu, 16 orang pengikut lain ditemui mati di Perancis pada Disember 1995 dan lima lagi di Quebec pada Mac 1997. (Swissinfo : Order of the Solar Temple)

David Koresh atau nama sebenarnya, Vernon Howell dilahirkan pada tahun 1959. Dia merupakan ketua suatu aliran Kristian yang telah diusir dari Gereja Advent Hari Ketujuh ketika masih muda. Setelah itu, dia menyertai satu cabang lain yang digelar Branch Davidians. Di sini, David telah mempunyai hubungan sulit yang istimewa dengan pemimpin kumpulan iaitu Lois Roden yang kemudiannya telah menamakan David sebagai bakal pewaris takhta.

Antara ajaran David yang menimbulkan kontroversi adalah doktrin "Wahyu Baru" yang mendakwa kesemua wanita (termasuk gadis bawah umur dan isteri orang) adalah isterinya secara rohani. Dia juga mengisytiharkan dirinya sebagai Al-Masih (Mesiah) dan mengumumkan bahawa hari kiamat akan berlaku pada bila-bila masa sahaja.

David berjaya mengumpulkan senjata api yang sangat banyak dan mula disyaki atas kesalahan penderaan kanak-kanak di pusat gerejanya di Mt. Carmel. Dilaporkan para pengikutnya tidak mengendahkan penderaan seksual yang dilakukan kerana mereka percaya bahawa ia merupakan wahyu dari Tuhan.

Berdasarkan dakwaan memiliki senjata api, pihak berkuasa ATF telah menyerbu markas mereka di Mt. Carmel pada Februari 1993. Selepas kejadian serang balas tembak-menembak yang berlanjutan selama 51 hari, pihak ATF akhirnya berjaya mencerobohi dinding utama mereka dan membaling gas pemedih mata. Satu kebakaran berlaku menyebabkan kematian lebih 80 orang termasuk 20 orang kanak-kanak dan David sendiri. (Vox : The Waco Tragedy, Explained)

Sekitar tahun 70-an, Marshall Applewhite dan Bonnie Nettles mendakwa bahawa mereka adalah dua orang saksi yang merujuk kepada Bab 11 Kitab Ilham (Book of Revelation). Mereka mula berdakwah mengenai ramalan kiamat serta penyelamat yang akan datang menaiki kapal angkasa. Melalui fahaman ini, mereka berjaya meraih ramai pengikut dari California dan Oregon yang taksub ingin ke syurga.

Pada mulanya, kumpulan ini diberi nama "Human Individual Metamorphosis" sebelum ditukar kepada "Total Overcomers Anonymous" dan akhirnya menjadi "Heaven's Gate" pada tahun 90-an. Kesemua pengikut perlu hidup bersama kumpulan dan menyerahkan segala harta dan meninggalkan keluarga.

Untuk menjadi ahli syurga yang sempurna, mereka digalakkan untuk menjauhkan diri daripada sebarang emosi selain mengelakkan hubungan seksual. Kesemua pengikut dikehendaki memakai pakaian longgar dan mencukur rambut agar tidak dapat membezakan jantina lelaki atau perempuan.

Kumpulan kecil yang mempunyai keahlian tidak melebihi 60 orang ini sering menyembunyikan diri dari masyarakat sehinggalah mereka memulakan pencarian penganut baru pada tahun 1993. Selama beberapa tahun kemudian, mereka mula menggunakan Internet untuk menyebarkan dakwah melalui laman web yang dibina.

Pada tahun 1997, komet Hale-Bopp bergerak menuju berhampiran bumi dan desas-desus mengatakan terdapat sebuah UFO yang mengekorinya. Kumpulan kultus ini begitu serius mempercayai khabar angin tersebut dan sangat yakin bahawa penyelamat mereka sudah hampir tiba. Pada bulan Mac tahun yang sama, seramai 39 orang ahli ditemui mati akibat bunuh diri dalam persiapan untuk peralihan mereka ke syurga. (Britannica : Heaven's Gate)

Charles Manson dilahirkan pada tahun 1934 oleh seorang ibu tunggal muda berusia 16 tahun. Selepas ibunya dipenjarakan akibat kes rompakan bersenjata, Charles tinggal bersama bapa dan ibu saudaranya di West Virginia. Tidak lama kemudian, Charles mula berjinak-jinak dengan kehidupan sebagai penjenayah.

Dia telah menghabiskan usia remaja di pusat pemulihan dan penjara. Setelah dibebaskan pada tahun 1967, dia berpindah ke San Francisco dan menjadi akrab dengan satu kumpulan anak muda yang kemudiannya dikenali sebagai "the Family."

Tidak seperti kumpulan kultus lain, Manson Family bukanlah berasaskan agama semata-mata walaupun Charles terjebak dengan pemujaan syaitan, Scientology dan berpegang kepada fahaman kuasi agama. Dia juga telah meramalkan satu peperangan antara kaum yang dahsyat di mana kaum Afrika-Amerika akan menang namun akhirnya akan beralih kepada kaum kulit putih untuk kepimpinan sebenar.

Charles merancang untuk menyembunyikan diri bersama pengikutnya semasa perang tersebut dan hanya keluar untuk mengambil alih apabila semuanya berakhir. Dia menjadi pencetus perbalahan dengan mengarahkan pengikutnya melakukan beberapa pembunuhan sebelum menyebarkan berita dengan menuduh orang kulit hitam sebagai pembunuh.

Pada bulan Ogos 1968, kumpulan ini telah membunuh beberapa orang di sebuah kediaman di Los Angeles. Antara yang menjadi mangsa termasuklah pelakon berbadan dua bernama Sharon Tate, iaitu isteri kepada pengarah terkenal Roman Polanski, serta pewaris empayar kopi, Abigail Folger.

Pada malam berikutnya, mereka membunuh dia orang lagi mangsa. Dalam kedua-dua kejadian, kesemua mangsa telah ditikam dengan kejam secara berulang kali dan suatu mesej ditulis di dinding menggunakan darah mereka.

Charles Manson dan rakan-rakannya akhirnya berjaya diberkas dan dijatuhkan hukuman gantung sampai mati. Walau bagaimanapun, mereka hanya dihukum penjara seumur hidup apabila kerajaan California mula mengharamkan hukuman mati kepada pesalah. (Allthatsinteresting : Inside the Manson Family and Where Are They Now?)

Jim Jones mungkin merupakan pemimpin kultus berkarisma yang paling unggul. Dia merupakan seorang pendakwah Kristian dengan tradisi Pentecostal. Walaupun berkulit putih, Jones berjaya menarik bilangan pengikut Afrika-Amerika yang ramai disebabkan gaya dakwah yang disenangi serta idea kesamarataan kaum yang sering ditonjolkan. Kebanyakan ajaran Jones dipengaruhi oleh teologi pembebasan serta kepercayaan sosialis.

Jones memulakan gerakan kumpulan ini sekitar 1950-an di Indianapolis. Setelah membaca satu artikel dalam majalah Esquire berkenaan tempat-tempat untuk menyelamatkan diri daripada kemusnahan nuklear, dia mengajak jemaahnya berhijrah ke Ukiah, California pada tahun 1965.

Dalam masa lima tahun berikutnya, bilangan keahlian melonjak naik daripada tidak sampai 100 orang menjadi ribuan pengikut. Pada masa yang sama, kejayaan gereja-gerejanya di San Francisco dan Los Angeles telah membolehkan Jones mendapat pengaruh politik yang kukuh.

Jones kemudian memulakan pembinaan sebuah komuniti yang digelar "Jonestown" di Guyana, Amerika Selatan. Pada tahun 1977, apabila mendapat tahu yang majalah New West bakal mendedahkan kehidupan pengikut kultus yang digambarkan sebagai "gabungan rejimen Spartan, ketakutan dan penghinaan ke atas diri sendiri," mereka melarikan diri beramai-ramai ke Jonestown.

Tidak lama selepas itu, seorang ahli kongres Amerika Syarikat bernama Leo Ryan telah dipujuk oleh bekas-bekas pengikut serta saudara-mara pengikut untuk pergi ke Jonestown bagi mendapatkan maklumat lanjut mengenainya. Walau bagaimanapun, pada 18 November 1978, Ryan dan beberapa orang pegawainya telah dibunuh sebelum sempat menaiki kapal terbang untuk pulang dari Jonestown.

Pada hari yang sama juga Jones telah meyakinkan para pengikutnya untuk membunuh diri sendiri beramai-ramai. Lebih 900 nyawa melayang termasuk 276 orang kanak-kanak. (Jonestown)


Kiraan Baki Talak Bagi Pasangan Cerai (T3) Yang Rujuk Semula

Isu berkenaan perkahwinan dan perceraian memang menjadi salah satu isu yang sangat besar dalam masyarakat kita, apatah lagi statistik perceraian di negara kita setiap hari - berada pada kadar yang agak tinggi.

Berbeza dengan penganut agama lain, masyarakat Muslim mempunyai sistem rujuk dan talak yang agak ketat; bertujuan dalam memastikan pihak pasangan tidak sewenang-wenangnya berbaik dan berpisah sesuka hati - kerana kesannya amat besar.

Bagaimanapun, bukan semua perkara berkenaan asas kiraan talak difahami masyarakat Muslim, jadi pada hari ini - mari kita belajar tentang situasi-situasi talak, bagaimana hendak mengira baki talak dan kesannya pada pasangan suami isteri yang sudah berkahwin.

Secara amnya, kuasa talak terletak sepenuhnya pada tangan lelaki sama ada boleh dilakukan melalui lafaz yang menyebut niat untuk berpisah dengan isteri. Dalam zaman moden, talak boleh dikira jatuh walaupun berlaku hanya melalui mesej Whatsapp atau WeChat - jadi kita perlulah lebih berhati-hati.

Setiap satu perkahwinan mempunyai dua kali berpisah yang dibenarkan rujuk (berbaik) semula. Ini berdasarkan kepada ayat 229 dalam surah al-Baqarah yang bermaksud;

"Talak (yang boleh dirujuk kembali itu hanya) dua kali. Sesudah itu bolehlah ia (rujuk dan) memegang terus (isterinya itu) dengan cara yang sepatutnya atau melepaskan (menceraikannya) dengan cara yang baik."

Ini bermakna setiap pasangan hanya akan diberikan dua peluang untuk berbaik semula dan sekiranya dua peluang ini telah pun habis akibat dua kali perceraian - tidak ada lagi jalan kembali seandainya talak ketiga berlaku. Harus diingatkan, walaupun dua talak awal dibenarkan - proses rujuk mesti bergantung kepada tempoh masa iddah yang telah ditetapkan.

Apabila jatuhnya talak ketiga atau talak Ba'in Khubra - seorang wanita itu dibenarkan merujuk kembali dengan bekas suaminya hanya selepas dia menikahi dan disetubuhi suami barunya. Begitulah beratnya syarat yang dijatuhkan pada orang lelaki dalam perihal talak ini - jadi janganlah dibuat main lafaz talak ini.

Dalam beberapa situasi yang unik - ada pasangan yang sudah bercerai memilih untuk merujuk semula, selepas si wanita itu menikahi lelaki lain. Persoalannya di sini, sekiranya mereka rujuk semula; berapa bilangan talak yang dibenarkan berbaki?

Untuk menjawab soalan ini, kita perlu melihat terlebih dahulu bila perceraian berlaku yang menyebabkan perkahwinan si wanita dengan lelaki lain terjadi. Ada dua jenis talak talak ba'in yang perlu dibincangkan iaitu talak ba'in sughra iaitu talak yang berlaku kali pertama dan kali kedua tanpa rujuk dan talak ba'in khubra iaitu talak ketiga.

Menurut Imam Shafie, apabila seseorang wanita yang telah diceraikan sekali atau dua kali talak Ba'in Sughra, kemudiannya berkahwin dengan lelaki lain sebelum diceraikan dalam perkahwinan yang baru - lalu ingin merujuk semula dengan bekas suami pertamanya; jumlah talak yang dibenarkan pada mereka akan dikira baki pada kali pertama perkahwinan mereka berdua.

Pendapat ini merupakan pendapat yang paling diterima ramai. Bagaimanapun, ada juga pendapat khasnya daripada pendapat pengikut mazhab Hanafi yang menyebut bahawa bilangan talak dibenarkan akan bermula semula daripada keadaan 'kosong' pada perkahwinan semula mereka berdua.

Bagaimanapun, majoriti pandangan menyokong bahawa jumlah talak yang jatuh pada pasangan suami isteri yang berkahwin semula selepas melalui talak dan isteri menikahi lelaki lain, adalah baki daripada perkahwinan pertama mereka.

Bagaimana pula dengan pasangan yang rujuk semula, selepas si wanita berkahwin dan diceraikan suami keduanya? Berapakah bilangan talak yang dibenarkan pada mereka?

Dalam situasi ini, pemahamannya lebih jelas. Untuk setiap perkahwinan yang berlaku selepas seorang wanita diceraikan lelaki lain dan ingin berbaik semula dengan bekas suaminya - talak mereka akan dianggap bermula daripada kosong semula.

Ini bermakna, si suami dipertanggungjawabkan dengan kuasa talak sebanyak tiga kali seperti satu pasangan pengantin baru.

Walaupun demikian, janganlah pula sebab tahu ada tiga - digunakan sewenang-wenangnya pula. Isteri tak masak? Cerai. Isteri minta wang? Cerai. Masuk kali ketiga, si wanita secara automatik dah jatuh haram untuk dirujuk atau dinikahi - tanpa si wanita menikahi lelaki lain terlebih dahulu.

Janganlah diturutkan sangat rasa baran dan kurang sabar yang muncul, setiap kali ada masalah kecil yang timbul. Apatah lagi dalam zaman moden di mana komunikasi amat mudah berlaku dan lafaz cerai, boleh berlaku bila-bila masa saja.


Rahsia Bacaan 'Amin' Selepas Al-Fatihah Dalam Solat

Sekiranya anda membaca surah al-Fatihah, yang merupakan surah pertama dalam al-Quran, anda akan mendapati bahawa ayat pertama dalam surah itu - yang membezakannya dengan surah-surah lain, adalah surah itu bermula dengan sebutan wajib 'bismillahirrahmanirrahim.'

Mengandungi tujuh ayat kesemuanya, apa yang unik berkenaan surah ini yang menjadi salah satu rukun sah solat adalah perbezaan yang berlaku apabila surah al-Fatihah dibaca semasa solat dan semasa dibaca waktu lain.

Semasa solat, akan berlaku satu penambahan di mana kita sama ada solat secara berjemaah atau bersendirian, biasanya akan membacakan 'amin' sebagai penutup bacaan - sedangkan surah tersebut tidakpun mengandungi frasa berkenaan. Jadi persoalannya, apakah makna disebalik 'amin' dan kenapa kita membacanya?

Budaya yang kita amalkan, kadangkala membuatkan kita meniru sesuatu perbuatan - tanpa benar-benar memahami makna disebalik perbuatan itu. Begitulah yang berlaku dengan budaya 'mengaminkan' al-Fatihah ini, di mana kita beramai-ramai akan melakukannya tetapi dalam masa yang sama tidak mengetahui hukum sebenar bacaan ringkas itu.

Hukumnya adalah sunat, kerana bacaan itu merupakan salah satu amalan sunnah yang diamalkan Rasulullah saw. menerusi beberapa hadis yang ada direkodkan. Adakah bacaan amin ini wajib dan perlu dilakukan?

Tidak. Solat anda masih sah sekiranya anda tidak mengaminkan bacaan al-Fatihah, kerana yang wajib adalah bacaan surah itu sendiri - bukannya lafaz 'amin' yang bukan sebahagian daripada surah tersebut.

Jadi jangan risaulah tentang bacaan ini. Nak buat? Lebih baik. Tak buat pun tak mengapa.

Selain lafaz amin selepas surah al-Fatihah, 'amin' juga dibacakan selepas setiap kali kita berdoa. Kedua-duanya sebenarnya mempunyai kebaikan yang serupa kerana lafaz 'amin' itu, berdasarkan kepada pendapat ulama membawa makna 'makbulkanlah' atau 'perkenankanlah.'

Istilah 'amin' itu sendiri sebenarnya bertindak sebagai satu lafaz perbuatan yang seakan menyerupai keinginan seseorang agar Allah swt. menerima atau memperkenankan permintaan/doa beliau. Tempoh berapa lama hendak dibaca, sama ada panjang atau pendek - terpulanglah pada kita. Tidak ada syarat yang menyebut mana-mana kaedah lebih baik.

Hadis yang menjelaskan kebaikan menyebut lafaz 'amin' ini adalah satu hadis daripada Abi Musa al-Asy’ari, sabda Rasulullah SAW yang:yang berbunyi: “Apabila selesai membaca ayat akhir al-Fatihah, maka sebutlah Aamin nescaya diterima Allah SWT bagimu.” Riwayat Muslim (no: 404)

Sama ada anda bersolat secara sendirian atau berjemaah, sama ada sebagai imam atau makmum - amalkanlah membaca amin. Bagaimanapun, jangan pelik pula ada imam solat yang tidak membacakannya pula ya?

Terpulang pada individu itu sendiri kerana amalan ini amalan sunnah. Takut nanti bila imam tak sebut, kita dalam hati penuh rasa risau berfikir 'sahkah solat aku ni? Imam ni imam mazhab mana ni?'

Kami harap artikel ringkas ini membantu menghilangkan rasa was-was pada diri anda tentang status bacaan 'amin' ini, kerana sudah jadi tradisi masjid kita mengaminkan bacaan al-Fatihah beramai-ramai - siap ada bermacam nada keluar waktu itu.


5 Masalah Dahsyat Yang Tak Patut Berlaku Di Negara Maju - Amerika Syarikat

Di peringkat global, Amerika Syarikat menduduki tempat pertama apabila ia melibatkan Laporan Daya Saing Global. Namun, ia adalah satu-satunya kedudukan positif yang dipegang oleh Amerika Syarikat.

Apabila ia melibatkan kedudukan negatif, Amerika Syarikat cukup teruk dalam pelbagai senarai termasuklah kematian akibat senjata api hinggalah kepada Indeks Keamanan Global.

Bagi sebuah negara yang paling kaya di dunia, perkara ini dilihatkan sangat tidak wajar namun ia semakin berleluasa di Amerika Syarikat.

iluminasi.com kongsikan 5 masalah paling dahsyat yang berlaku di negara maju Amerika Syarikat.

Statistik ini diketahui secara meluas, tetapi kemungkinan besar kebanyakan rakyat Amerika Syarikat tidak menyedari betapa buruknya sistem undang-undang di negara ini.

Amerika Syarikat adalah negara dengan jumlah populari penjara tertinggi di dunia. Bagi setiap 100,000 rakyat AS, 724 daripadanya berada dalam penjara.

Jika melihatkan angka ini, anda mungkin tidak berasakan ia terlalu tinggi namun jika dibandingkan dengan negara paling ramai penduduk, China hanya mempunyai 118 orang di penjara daripada 100,000 rakyatnya.

Jumlah ini menjadi masalah yang lebih besar apabila diambil kira jumlah penduduk banduan di Amerika, iaitu sekitar 2,2 juta dan kadar kepenghunian penjara adalah pada 107.6%.

Ini bermakna penjara-penjara di AS terlalu padat dan tidak mencukupi untuk menempatkan jumlah penduduk yang setara dengan Macedonia.

Terlebih padat hanyalah salah satu daripada masalah yang dihadapi oleh banduan Amerika. Kebimbangan lain adalah hakikat bahawa lebih daripada 21% orang yang dipenjarakan tidak dihukum dengan jenayah, biasanya mengambil masa yang lama.

Sekiranya seseorang tidak mampu membayar ikat jamin, mereka terpaksa tinggal di penjara sehingga mereka dihukum, walaupun mereka akhirnya dibebaskan dari jenayah.

Ini pada dasarnya bermaksud bahawa semua orang tidak bersalah sehingga terbukti bersalah, Amerika Syarikat mempunyai lebih dari 460,000 orang yang tidak bersalah di penjara.

Salah satu isu terbesar yang dihadapi Amerika Syarikat ialah sistem penjagaan kesihatan yang sangat teruk di mana orang ramai dikenakan caj beribu-ribu ringgit hanya dengan masuk ke dalam bilik kecemasan tanpa menerima sebarang rawatan.

Dari segi kedudukan, Amerika Syarikat berada di bahagian atas senarai dari segi perbelanjaan untuk penjagaan kesihatan.

Dan tanpa beberapa pembaharuan kerajaan yang serius di semua bidang insurans, bil, kos perubatan preskripsi, dan penjagaan jangka panjang, ia hanya akan menjadi lebih teruk.

Amerika Syarikat adalah sebuah negara di mana seseorang boleh menjadi muflis dan kehilangan seluruh simpanannya dengan jatuh sakit dan ia berlaku setiap  masa.

Istilah "KemuflisanPerubatan" telah menjadi perkara biasa dan 66.5% daripada kesemua kemuflisan berlaku akibat dari kos perubatan.

Hal ini sangat teruk sehingga mewujudkan situasi di mana orang ramai memilih untuk tidak mendapatkan rawatan kesihatan dan menikmati sisa-sisa hidup mereka, daripada berhadapan dengan masalah kewangan yang teruk yang mana hanya akan menyusahkan ahli keluarga.

Harga ubat preskripsi di Amerika Syarikat telah mendorong ramai untuk membeli secara haram dan membawa balik ubat yang serupa dari Mexico dan Kanada, dia mana ia jauh lebih murah.

Ia tidak terhad kepada ubat-ubatan, kerana sesuatu yang agak rutin seperti MRI dikenakan kos RM4,700 di Amerika manakala prosedur yang sama dicaj RM900 di Australia.

Di Amerika Syarikat, sudah menjadi kebiasaan untuk membayar menggunakan kad kredit untuk hampir semua benda, tetapi penggunaan kad kredit tidak diterima secara meluas di tempat lain di seluruh dunia seperti di AS.

Sedekad yang lalu, anda tidak dapat membayar banyak barang menggunakan kad kredit di Jerman dan perkara yang sama berlaku kepada banyak negara Eropah dan Asia, walaupun ianya semakin popular.

Bagi rakyat Amerika, kredit dan hutang adalah satu cara hidup biasa.

Sebilangan besar budaya Amerika adalah pasaran kapitalis yang didorong oleh pengguna yang bermaksud bahawa rakyat Amerika suka membeli baranga, dan mereka sering melakukannya melalui beberapa bentuk kredit.

Kenapa tunggu untuk membeli komputer baru jika anda boleh membayarnya dengan faedah selama lima tahun yang akan datang?

Rakyat Amerika membeli satu barang diikuti dengan yang lain, sebelum menyedari apa yang mereka lakukan, mereka telah berhutang secara purata RM160,000 dan trend ini melihatkan peningkatan.

Jika anda mengambil purata dan faktor dalam populasi serta maklumat demografi, negara ini berhutang sekitar RM16,714,000,000,000 secara keseluruhan dalam semua bentuk hutang pengguna.

Jumlah itu termasuk hutang kad kredit, yang mempunyai kadar faedah purata 17.41%.

Senjata api adalah satu masalah yang membimbangkan di Amerika Syarikat.

Walaupun terdapat banyak artikel dan perbincangan dalam talian mengenai baik dan buruk pemilikan senjata api, fakta yang paling mudah masih kekal iaitu lebih ramai kanak-kanak terbunuh di Amerika Syarikat disebabkan senjata api berbanding mana-mana tempat lain di dunia.

Statistik kematian kanak-kanak di Amerika Syarikat meletakkan senjata api sebagai punca utama kedua selepas kemalangan kereta dan di atas kanser.

Ya, memang benar bahawa kanser membunuh lebih sedikit kanak-kanak di AS berbanding senjata api.

Pada tahun 2016, 3,143 kanak-kanak meninggal akibat kematian yang berkaitan dengan senjata dan hanya sebilangan kecil yang datang dari kes tembakan di sekolah.

Apabila ia melibatkan kematian akibat senjata api secara keseluruhan, Amerika Syarikat berada di kedudukan lebih tinggi daripada Iraq, Afghanistan, Thailand, Kenya, dan banyak negara lain.

Sementara itu, jumlah kematian berkaitan dengan kereta adalah menurun, manakala kematian ganas berkaitan dengan senjata di kalangan kanak-kanak melonjak naik.

Pada 2016, 4% daripada kematian adalah disebabkan oleh tembakan tidak sengaja, 35% adalah bunuh diri dan 60% adalah dari kes pembunuhan.

Baki 1% tidak dikelaskan kerana ketidakpastian. Aspek yang paling menyedihkan tentang statistik ini sudah tentunya bahawa ramai kanak-kanak ini mungkin masih hidup jika senjata api tidak dibenarkan berleluasa di Amerika Syarikat.

Tiada tempat tinggal adalah masalah yang berlaku di seluruh dunia, dan walaupun anda boleh menemuinya di negara-negara maju seperti UK dan Perancis, Amerika Syarikat adalah lebih teruk berbanding negara-negara Barat yang lain.

Sehingga 2018, kira-kira 0.17% penduduk Amerika tinggal di jalanan dan walaupun itu tidak kelihatan seperti banyak, ia berjumlah lebih daripada 553,000 orang.

Negeri dengan penduduk gelandangan paling ramai adalah California, New York, Florida, Washington, Oregon, dan Texas.

Secara kebetulan, kebanyakan negeri-negeri ini memiliki jumlah kepadatan populasi yang lebih tinggi, tetapi ia juga memiliki beberapa orang terkaya di AS dan di dunia.

Persoalan yang paling jelas adalah jika Amerika Syarikat adalah negara terkaya di dunia, mengapa begitu banyak orang tiada tempat tinggal?

Ekonomi AS yang rumit tidak dapat memberikan jawapan yang mudah, tetapi terdapat perbezaan yang jelas antara orang terkaya dan orang-orang yang tidak mempunyai apa-apa.

Oleh kerana jumlah orang Amerika yang tersangat kaya kekal di tahap rendah, 1% dari rakyat Amerika yang kaya ini memegang 40% daripada jumlah kekayaan negara.


Kisah Raja Albania yang Terselamat Lebih 50 Cubaan Bunuh

Bagi seorang pemimpin tertinggi seperti Perdana Menteri, Presiden, Sultan atau Raja, mereka sentiasa mempunyai risiko untuk diserang oleh pelbagai individu atas banyak sebab. Ia adalah alasan mengapa mereka perlukan pengawal dan pengiring bagi menjamin keselamatan nyawa mereka.

Namun, terdapat beberapa pemimpin tertinggi dalam sejarah yang sering menjadi sasaran bunuh berbanding yang lain. Salah seorangnya ialah Raja Zog I dari Albania. Dia telah menerima sekitar 55 percubaan bunuh ke atas dirinya sepanjang hidup. Berikut adalah kisah mengenai Raja Albania ini.

Raja Zog I dilahirkan dengan nama Ahmet Muhtar Zogolli pada tahun 1895. Ketika muda, dia telah membantu negaranya dalam peperangan untuk memperolehi kemerdekaan daripada Empayar Uthmaniyyah.

Sebagai seorang kolonel dalam pasukan revolusioner, dia telah mengumpulkan sebanyak 2,000 orang tentera untuk menentang tentera Turki di daerah pendalaman di Albania. Ketika itu, Ahmet Muhtar hanya berusia 17 tahun.

Kisah tentang keberaniannya telah tersebar di kalangan tentera dan rakyat Albania dan kolonel muda itu mula terlibat dalam kancah politik tempatan. Ahmet Muhtar Zogolli kemudiannya menukar namanya kepada nama keluarganya iaitu Zogu agar mudah diingati dan kedengaran seperti nama asli orang Albania.

Setelah pemergian Turki Uthmaniyyah, pasukan tentera Austria dan Hungary membuat percubaan menjajag negara itu tetapi terpaksa meninggalkannya kerana perlu mempertahankan negara masing-masing dalam peperangan yang berlaku.

Selepas berakhirnya Perang Dunia Pertama pada tahun 1918, Albania tidak mempunyai kerajaan yang memerintah. Tidak lama selepas itu, Itali telah menjajah Albania tetapi kerajaan sementara yang dilaksanakan mereka tidak menggembirakan rakyat negara itu.

Albania adalah sebuah negara kecil yang terletak di antara beberapa negara kuasa perang dunia. Selama beratus-ratus tahun sebelumnya, kaum etnik di Albania tidak pernah hidup dalam sebuah negara yang merdeka.

Disebabkan dijajah terlalu lama, revolusi yang dibawa Zog menjadi kebangkitan rakyat Albania. Pada awal tahun 1920-an, Zog telah dilantik menjadi Menteri Dalam Negeri dalam kerajaan baharu dan kemudian dilantik sebagai Perdana Menteri Albania pada tahun 1922.

Tidak lama selepas Zog dilantik sebagai Perdana Menteri Albania, percubaan bunuh ke atas dirinya bermula. Masalah cubaan bunuh ini sebenarnya berpunca daripada bagaimana cara raja itu menangani lawan politiknya.

Bagi sesiapa yang tidak bersetuju dengan dasar yang dibentangkan Perdana Menteri Albania ini, mereka biasanya akan menghilang tanpa jejak atau dibuang daerah. Mungkin disebabkan ini, perdana menteri itu mempunyai ramai musuh dalam selimut.

Pada 23 Februari 1924, perdana menteri itu telah ditembak ketika memasuki parlimen Albania. Seorang lelaki bernama Beqir Valteri telah menembak pemimpin itu sebanyak dua kali iaitu di tangan dan pinggul.

Ketika keadaan dalam parlimen menjadi kecoh, Zog dengan tenang duduk di mejanya untuk meneruskan kerja. Dia juga berkata bahawa perkara seperti ini adalah dijangka dan perlulah ditangani dengan tenang. Dengan kata lain, dia tidak mahu berita cubaan bunuh ke atasnya tersebar ke pengetahuan rakyat.

Namun, berita cubaan bunuh itu tetap tersebar dan menjadi kebangkitan golongan pembangkang. Pihak tentera yang setia kepada Perdana Menteri Albania itu kemudiannya telah membunuh Avni Rustemi, seorang ahli politik terkenal yang disyaki terlibat dengan plot pembunuhan itu.

Pembunuhan berprofil tinggi itu menunjukkan bahawa kerajaan pusat menggunakan kekerasan untuk kekal berkuasa, bukannya sokongan rakyat. Kumpulan pembangkang yang semakin kuat mula memaksa perdana menteri itu dan para pengikutnya untuk berundur dan meninggalkan Albania.

Namun, ia bukanlah pengakhiran kerjaya politik bagi pemimpin itu. Zog dan para pengikutnya kembali berkuasa apabila berjaya melakukan rampasan kuasa pada awal tahun 1925.

Parlimen kemudian memutuskan untuk melantiknya semula sebagai Perdana Menteri Albania untuk tempoh tujuh tahun. Pada tahun 1928, Zog telah melantik dirinya sendiri menjadi Raja Albania dengan sokongan daripada Itali.

Dia juga menerima banyak pinjaman wang daripada Perdana Menteri Itali, Benito Mussolini, bernilai berpuluh-puluh juta untuk membina dua istana mewah. Semasa upacara pertabalannya, Raja Zog I hanya menjemput sebilangan kecil sahaja rakyatnya kerana takut ada sebarang cubaan bunuh lain ke atas dirinya.

Kehidupan Raja Zog I dipenuhi dengan segala kemewahan tetapi rakyatnya hidup dalam keadaan miskin. Pada awal tahun 1930-an, Raja Zog I menjadi taksub dengan keselamatan peribadinya sendiri. Para pengawalnya mestilah dari suku kaum Mati yang sudah mempunyai pertalian sejarah lebih 400 tahun bersama dengan keturunan keluarga Zog.

Pada awal tahun 1931, Raja Zog I telah bertolak ke Vienna, Austria, untuk mendapatkan rawatan perubatan. Namun, salah satu daripada "sesi perubatan" raja itu adalah menyaksikan persembahan di salah sebuah panggung opera terkenal dunia di Vienna.

Selepas habis menyaksikan persembahan, dua orang bekas anggota tentera Albania telah menembak Raja Zog I dan para pengikutnya yang baru sahaja memasuki kereta. Kedua-dua penembak itu gagal menyasarkan Raja Zog I tetapi berjaya membunuh salah seorang penasihat rapatnya dan mencederakan yang lain.

Kedua-dua penembak itu melarikan diri tetapi berjaya ditahan oleh polis Austria. Banyak lagi cubaan bunuh yang dilakukan ke atas Raja Zog I tetapi semuanya gagal menamatkan riwayat pemimpin itu.

Raja Zog I juga jarang membuat penampilan awam selepas itu. Dia hanya mempercayai ibunya sahaja dalam penyediaan makanan kerana takut akan diracuni. Raja yang paranoid ini juga hanya dikelilingi oleh anggota keluarga dan pengawal-pengawalnya yang paling setia sahaja.

Selain cubaan bunuh yang banyak, pinjaman wang yang banyak daripada Mussolini juga mengundang padah kepada Raja Albania itu. Raja Zog I cuba sedaya upaya mengelak daripada diganggu pihak Itali. Akhirnya, Itali telah menyerang Albania pada tahun 1939 dan menjajah semula negara itu.

Ini menyebabkan Raja Zog I terpaksa melarikan diri ke Britain dengan wang sebanyak USD 2 juta bersamanya. Dia menggunakan wang yang banyak itu untuk kehidupannya di sana, termasuk membeli ladang seluas 150 ekar di Long Island.

Raja Zog I akhirnya meninggal dunia akibat tua ketika dalam buangan di Paris pada tahun 1961. Dia berjaya selamat daripada 55 cubaan bunuh yang dilakukan ke atas dirinya.


Asal-Usul dan Makna Nama 6 Negara Asia Tenggara

Asal-usul nama negara kebiasaannya banyak bergantung dengan identiti kaum atau etnik yang menduduki negara itu, dengan kebanyakan negara termasuklah negara kita - menamakan negara dengan istilah sama dengan kaum.

Ada juga negara yang mengambil pendekatan berbeza, menggunakan nama tokoh atau frasa yang dirasakan sesuai bagi melambangkan populasi mereka, untuk dijadikan nama rasmi negara.

Anda pernah tak terfikir apakah asal-usul bagaimana 6 negara di Asia Tenggara ini mendapat namanya?

Negara Thailand merupakan satu-satunya negara di Asia Tenggara yang tidak dijajah, jadi pemerintah Thailand memilih nama 'Thailand' sebagai nama mereka. Dikenali sebagai Siam sebelum ditukar kepada 'Thailand' kali pertama pada tahun 1939, nama Siam kembali digunakan sebelum 'Thailand' digunakan secara kekal pada tahun 1948.

Kita semua tahu 'land' membawa makna 'tanah' dan 'Thai' pula membawa maksud orang-orang yang bebas - jadi 'Thailand' secara keseluruhannnya membawa makna 'tanah orang yang bebas.'

Perkataan 'Indo' dalam ejaan tersebut dipopularkan oleh penggunaan istilah 'Indo-European' bagi merujuk kumpulan etnik Eropah yang ada di negara tersebut, mula digunakan sekitar penghujung abad ke 19 semasa Indonesia masih dijajah Belanda.

Istilah 'Indo' itu sendiri sebenarnya datang daripada istilah orang barat yang digunakan, bagi mewakili dan merangkumi kawasan Asia Timur yang mereka gelarkan sebagai 'indies.'

Nama Indonesia secara penuh diperkenalkan oleh seorang pengkaji British bernama George Windsor Earl, yang menamakan pulau gergasi itu sebagai 'Indunesia', hasil gabungan 'Indies' dengan perkataan Greek 'Nesia' yang melengkapkannya sebagai 'Indunesia' atau 'pulau orang-orang di kawasan sekitar Indies.'

Kami dah ulas lebih lanjut tentang sejarah penamaan Indonesia dalam sebuah artikel kami. Mesti ramai tak tahu nama Indonesia sebelum negara itu bergelar Indonesia kan?

Filipina atau Philipines dinamakan sempena raja Sepanyol, Raja Philip II yang menjadi pemerintah Sepanyol semasa kawasan itu dijajah oleh mereka. Pada mulanya, kepulauan tersebut dinamakan sebagai Las Islas Filipinas namun ada insiden yang mengubah namanya.

Semasa Filipina berada di bawah kawalan Amerika Syarikat pada tahun 1945, Amerika Syarikat bertindak menterjemahkan nama rasmi Filipina daripada Las Islas Filipinas yang ditulis dalam bahasa Sepanyol, kepada The Philippine Islands yang merupakan terjemahan terus nama asalnya. Nama itu kekal sehingga kini.

Rombongan pemimpin masyarakat Brunei terawal yang tewas dalam perang perlu mencari pusat kerajaan baru, diketuai oleh Awang Semaun. Sampai di satu tempat yang mempunyai sumber alam yang baik, mereka beramai-ramai menjerit 'baru nah!' yang membawa makna 'dah jumpa!' meraikan penemuan mereka.

Selain itu, ada juga pendapat mengatakan nama Brunei diambil daripada perkataan sanskrit 'bhurni' yang membawa makna 'tanah'. Selain itu satu lagi pendapat menyebut, nama Brunei datang dari perkataan 'barunai' yang membawakan makna 'pelayar' mewakili kehidupan mereka satu masa dahulu.

Sehingga kini nama Burma terus dipopularkan sebagai alternatif kepada nama rasmi Myanmar, kerana negara itu mempunyai sejarah yang panjang dengan nama tersebut. Dari mana datangnya nama Myanmar?

Nama rasmi Myanmar sekarang datang daripada nama lama kawasan itu 'Myanma Naingngandaw' yang telah digunakan sejak abad ke 12 lagi. Dari mana Myanma datang? Perkataan itu adalah nama kaum etnik asal orang Myanmar dalam bahasa Burma, dinamakan 'Mranma.'

Sebelum dikenali dengan nama Vietnam, negara ini dikenali dengan nama Indo-China, ekoran takrifan orang Eropah. Pernah dikenali dengan nama Annam, semasa diperintah China - dari mana datangnya nama Vietnam?

Vietnam adalah gabungan dua nama iaitu Viet dan Nam. Nam menandakan 'selatan' sementara Viet pula diambil daripada nama lama Vietnam yang digunakan sekitar abad ke 10 dan 11, Dai Co Viet atau Negara Buddha Viet. 'Viet' merupakan gelaran bagi kumpulan masyarakat yang tinggal di selatan China.


Ibnu Batutah - Penjelajah Muslim Paling Terkenal Dalam Sejarah Dunia

Anda pasti pernah mendengar nama-nama seperti Marco Polo, Vasco da Gama atau Christopher Columbus. Mereka adalah antara penjelajah paling terkenal dalam sejarah dunia. Namun, terdapat seorang lagi penjelajah hebat yang mungkin jarang diberi tumpuan dalam sejarah barat.

Penjelajah hebat yang dimaksudkan itu ialah Abu Abdullah Muhammad atau lebih dikenali dengan nama Ibnu Batutah. Dalam tempoh hampir 30 tahun, beliau telah mengembara sejauh 120,000 km merentasi daerah yang kini terletaknya 44 buah negara.

Ibnu Batutah telah melalui pelbagai rintangan sepanjang pengembaraan itu dan beliau mencatat segala pengalamannya dalam sebuah buku yang dikenali sebagai "Rihlah".

Beliau dilahirkan pada 25 Februari 1304 Masihi bersamaan 17 Rajab 703 Hijrah di Tangier, Maghribi (Morocco). Ibnu Batutah dibesarkan dalam keluarga Islam yang taat dan beliau tertarik untuk mendalami ilmu-ilmu fiqah, perundangan Islam serta sastera dan bahasa Arab.

Jalur keluarganya di Tangier telah menghasilkan ramai hakim-hakim Muslim yang terkenal. Ibnu Batutah juga telah menerima pendidikan awal tentang perundangan dan sastera di kampung halamannya.

Pada tahun 1325 Masihi, Ibnu Batutah telah memulakan perjalanan yang sepatutnya mengambil masa 16 bulan tetapi akhirnya menjadi hampir 30 tahun lamanya. Beliau menulis dalam Rihlah:

Dalam catatannya, Ibnu Batutah menyatakan kesedihannya untuk meninggalkan keluarga, sahabat dan kampung halamannya. Selama hampir 30 tahun, Ibnu Batutah telah melalui sebanyak empat peringkat pengembaraan.

Pada mulanya, Ibnu Batutah mengembara bersendirian menaiki kaldainya. Beliau kemudian terpaksa menyertai sebuah rombongan Haji bagi mengelak dirinya menjadi sasaran penyamun atau perompak.

Walaupun keselamatannya lebih terjamin, Ibnu Batutah tidak terlepas dari bahaya penyakit. Beliau telah dijangkiti demam sehingga terpaksa mengikat kakinya pada pelana kaldai bagi mengelakkan dirinya terjatuh dan ketinggalan.

Perjalanan pertamanya ke Mesir, beliau melalui pesisir pantai di utara Afrika dari Tripoli sehingga Iskandariah (pelabuhan penting di Mesir). Apabila tiba di Kaherah, Ibnu Batutah menjelajah ke seluruh negara itu untuk melawat tempat-tempat bersejarah yang lain.

Beliau kemudian menuju ke Baitul Maqdis, Damsyik dan seterusnya ke Mekah bagi menunaikan fardhu Haji.

Apabila selesai menunaikan Haji, Ibnu Batutah meneruskan semula pengembaraannya. Dalam perjalanan keduanya, beliau telah mengembara ke Iraq dan Parsi (Iran).

Beliau kemudian kembali ke Mekah dan menetap di sana selama dua hingga tiga tahun untuk mendalami ilmu agama.

Dalam perjalanannya yang ketiga, Ibnu Batutah menghala ke ke kawasan yang kini dikenali sebagai Azerbaijan dan Yaman melalui Laut Merah. Beliau juga merentasi beberapa kawasan yang meliputi Somalia, Tanzania dan Kenya di Afrika.

Beliau kemudian kembali semula ke Mekah melalui Oman dan Bahrain.

Setelah selesai menunaikan ibadah Haji buat kali ketiga, beliau meneruskan perjalanannya yang keempat. Kali ini, Ibnu Batutah telah pergi ke Turki dan menetap sementara di Constantinople (Istanbul).

Selepas itu, beliau meneruskan perjalanannya ke Asia Kecil, Bulgaria, Rusia sehinggalah ke Afghanistan. Dari Afghanistan, Ibnu Batutah melanjutkan perjalanannya ke India, China dan kepulauan Jawa.

Selepas pengembaraannya ke Asia, Ibnu Batutah kembali semula ke Maghribi buat seketika.

Beliau kemudian melanjutkan lagi perjalanannya ke Andalusia (Sepanyol) dan mengunjugi pelabuhan dan kota-kota besar di sana. Akhirnya, Ibnu Batutah kembali semula ke Maghribi melalui Sudan dan padang pasir Sahara.

Ibnu Batutah menyatakan dalam kitab Tuhfat al-Nazhar bahawa dia telah menemui begitu ramai pemerintah dan raja. Namun, beliau paling mengagumi tujuh orang raja yang memiliki kelebihan luar biasa. Antaranya ialah :

Beliau juga telah melalui pelbagai pengalaman manis dan pahit yang ditulisnya dalam Rihlah. Berikut adalah beberapa pengalamannya sepanjang mengembara seperti:

Ibnu Batutah adalah seorang tokoh yang banyak menyumbang dalam perkembangan ilmu pengetahuan geografi dan sejarah. Selain itu, buku Rihlah yang ditulisnya juga mengenengahkan pelbagai aspek sosial, ekonomi, ekologi, teknologi dan politik terutamanya berkaitan dengan dunia Islam.

Malangnya, pencapaian beliau yang luar biasa itu tidak mendapat penghargaan sewajarnya apabila manuskrip tulisannya telah disembunyikan pihak Perancis yang banyak menjajah negara-negara Afrika ketika itu.

Karya-karya beliau kemudian telah diterjemahkan ke dalam bahasa Perancis dan Inggeris dan telah dibukukan sebanyak empat jilid merangkumi 1000 muka surat.


Sejarah Pembukaan Bukit Fraser, Pusat Pelancongan Tanah Tinggi Yang Mendamaikan

Selain Genting Highlands dan Cameron Highlands, Bukit Fraser yang terletak di sempadan di negeri Selangor dan Pahang turut mempunyai keunikannya yang tersendiri. Dari Kuala Lumpur, perjalanan ke sini mengambil masa sekitar 2 jam perjalanan.

Ianya menjadi pilihan bagi pelancong yang ingin merasakan cuaca dan suhu dingin tetapi tidak mahukan hiruk-pikuk orang ramai seperti di Genting Highlands dan Cameron Highlands. Disini, suasanya lebih tenang dan mendamaikan.

Bukit Fraser juga seringkali menjadi destinasi pilihan bagi konvoi bermotosikal dan laluan mendaki yang beralun kesini menjadi pilihan bagi peminat basikal melakukan latihan sehingga ke jam ikonik yang terdapat di puncak bukit ini.

Sekiranya anda mahukan suasana tenang dan pemandangan seperti di negara Barat, maka lokasi ini sememangnya sangat ideal. Bagi yang berkeluarga, bolehlah bawa anak-anak mandi di Jeriau Waterfall.

Sementara itu, bagi peminat golf, terdapat fasiliti padang golf disini. Selain itu, bagi yang mahu cuba menunggang kuda, anda boleh berbuat demikian disini. Di Bukit Fraser ini juga, anda dapat melihat rumah-rumah penginapan dan resort lama yang tersergam indah disini.

Sekiranya anda gemar melakukan aktiviti hiking, disini terdapat beberapa laluan denai yang berbeza tahap kesukaran daripada yang mudah hinggalah kepada denai yang lebih mencabar. Setiap tahun juga, pertandingan "Bird Race" peringkat antarabangsa juga dianjurkan disini.

Pernahkah anda terfikir apakah asal-usul Bukit Fraser ini? Tahun bilakah ianya mula dibuka? Siapakah "Fraser" yang namanya diabadikan pada nama bukit ini?

Mengikut sejarah, kawasan Bukit Fraser ini pertama kalinya ditemui oleh H. N. Ridle pada tahun 1897. Namanya pula diberi sempena nama Louis James Fraser, seorang  perintis persendirian dari Scotland yang mewujudkan pusat perdagangan bijih timah pada tahun 1890-an.

Pada ketika itu, askar British belum lagi menerokai Banjaran Titiwangsa dengan sepenuhnya. Maka, beliau telah mendapatkan khidmat juru pandu arah dan kuli untuk melakukan ekspedisi ke kawasan ini dengan anggapan terdapat emas dan beberapa bahan galian berharga yang lain disini.

Selain itu, beliau juga berjaya menemui kawasan yang kaya dengan bijih timah dikawasan ini dan kemudian merekrut pekerja dari China untuk membuka sebuah lombong. Lintasan curam juga telah dibina untuk kegunaan mengangkut bijih timah ke "The Gap" serta Raub, iaitu bandar terdekat ketika itu.

Bukan sahaja kaya daripada hasil perlombongan, Louis James Fraser juga memperoleh keuntungan berganda apabila turut membuka kawasan perjudian di kawasan tanah tinggi ini khusus untuk para pekerja lombong disini. Kira-kira 25 tahun kemudian, beliau hilang tanpa dapat dikesan dan perkara ini masih menjadi misteri sehingga ke saat ini.

Pada tahun 1917, C. J. Ferguson-Davie, seorang paderi dari Singapura telah mengetuai penerokaan kawasan daripada The Gap sehinggalah ke puncak bukit ini untuk mencari Louis James Fraser. Walaupun usaha pencarian tersebut gagal, beliau dapati kawasan ini mempunyai suhu yang dingin dan sesuai untuk dijadikan tempat istirehat.

Pada tahun 1919, kerja pembinaan jalan akses bermula di jalan masuk ke stesen bukit dari The Gap telah dilakukan dan pada tahun 1922, stesen bukit bernama Fraser's Hill dibuka kepada pelawat. Stesen bukitf ini meliputi 140 hektar tanah dan mempunyai lebih daripada 50km laluan denai.

Sebuah catatan pada tahun 1927 bertajuk Handbook to British Malaya mencatatkan terdapat 9 buah rumah banglo yang telah dibina untuk pegawai kerajaan, 4 buah rumah rumah yang dibina dengan bantu pihak Red Cross untuk pesara kerajaan, 3 buah rumah persendirian, rumah kelab, padang golf dan pejabat pos.

Di Bukit Fraser, terdapat beberapa laluan denai yang boleh anda terokai antaranya Maxwell Trail, Abu Suradi Trail, Mager Trail, Pine Tree Trail dan banyak lagi. Walau bagaimanapun, anda disarankan untuk mendapatkan khidmat dan panduan mereka yang lebih pakar sebelum menggunakan laluan ini.

Pine Tree Trail misalnya, walaupun hanya berjarak 5.5km, perjalanan pergi dan balik mungkin mengambil masa sekitar 5 - 8 jam kerana tahap kesukarannya. Malah, di Bukit Fraser juga telah terjadi banyak kes kehilangan manusia yang melalui laluan-laluan denai disini.

Sebelum pembukaan Bukit Fraser juga, individu yang menemui lokasi ini iaitu Louis James Fraser dilaporkan telah hilang. Beliau dikatakan hanya bersiar-siar berdekatan kawasan penempatan rumahnya sebelum dilaporkan hilang oleh pekerja lombong. Jejaknya tidak dapat ditemui sehingga harinya dilaporkan hilang itu.

Satu lagi peristiwa yang paling diingati di kawasan ini tentulah peristiwa pembunuhan Pesuruhjaya Tinggi British ke Tanah Melayu, Sir Henry Gurney. Pembunuhan tersebut berlaku pada zaman darurat pada tahun 1951 dan ianya dilakukan oleh pihak pengganas komunis.


Lelaki yang Paling Dikehendaki Oleh Mafia Itali - Roberto Saviano

Roberto Saviano adalah bukti bahawa dunia kewartawanan merupakan salah satu kerjaya paling berbahaya. Wartawan Itali ini menjadi terkenal pada 2006 ketika berusia 27 tahun apabila dia menerbitkan bukunya berjudul Gomorrah, yang mendedahkan kejahatan organisasi jenayah Camorra di Naples atau Napoli, Itali.

Ketika bukunya itu laris di pasaran, Saviano telah menjadi individu paling dikehendaki oleh Mafia dan ahli-ahli politik besar di Itali. Dia menerima pelbagai ancaman bunuh dan keadaan itu membuatkan Saviano meminta bantuan perlindungan polis.

Walaupun dirinya menerima pelbagai ancaman dari bos-bos Mafia, Saviano terus bersuara menentang jenayah terancang dan pelbagai lagi masalah semasa di Itali.

Roberto Saviano membesar di Napoli dalam persekitaran yang dipenuhi dengan kumpulan dan aktiviti Mafia Napoli yang ganas. Organisasi kumpulan jenayag terancang atau Mafia di Nalopi dipanggil Camorra.

Di bandar Saviano membesar, Casal, kumpulan jenayah Casalesi menguasai kawasan itu di mana mereka melakukan pelbagai aktiviti jenayah seperti pengedaran dadah, penyeludupan senjata, memeras ugut dan banyak lagi.

Pertama kali Saviano melihat mayat seorang mangsa bunuh adalah ketika berusia 13 tahun. Tidak lama selepas itu, bapa Saviano yang juga seorang doktor telah mengajarkannya bagaimana menggunakan pistol untuk melindungi diri. Bapanya juga pernah dipukul kumpulan samseng kerana merawat salah seorang musuh mereka yang tenat.

Kebencian Saviano terhadap Camorra sampai ke kemuncaknya apabila mereka membunuh Giuseppe "Peppino" Diana iaitu paderi tempatan yang disayangi ramai. Paderi itu sering mengkritik Mafia Camorra dalam kebanyakan ceramahnya.

Paderi Diana pernah menekankan tentang aktiviti peras ugut yang merencatkan pertumbuhan ekonomi bandar mereka. Selain itu, dia juga menyelar kumpulan jenayah yang sering menyasarkan golongan muda untuk direkrut sebagai ahli dan melakukan aktiviti tidak bermoral.

Pada tahun 1994, paderi itu dibunuh di dalam gereja ketika dia bersiap sedia untuk perjumpaan orang ramai pada hari Ahad. Tidak cukup setakat itu, kumpulan Camorra juga mengutuk paderi itu dalam akhbar dengan mengatakan Diana dibunuh disebabkan dia seorang kaki perempuan.

Ia adalah titik perubahan dalam hidup Saviano. Selepas tamat kolej, dia mula bekerja dengan seorang jurugambar yang mengambil gambar di perkahwinan ahli-ahli Camorra. Tidak lama kemudian Saviano mendapati dirinya semakin hampir dengan kehidupan dan organisasi Mafia itu.

Apa yang mengejutkan Saviano, dia mendapati bahawa Camorra bukan sahaja berpengaruh di Napoli tetapi juga menguasai aktiviti-aktiviti jenayah lain di seluruh dunia seperti penyeludupan dadah, pemerdagangan manusia dan banyak lagi.

Roberto Saviano telah menulis tentang penemuan dan interaksinya dengan ahli-ahli Camorra di majalah dan akhbar. Dia terus menentang Mafia Napoli dengan mendedahkan segala maklumat yang diperolehinya.

Pada tahun 2006, artikel-artikel Saviano telah dibukukan dan diberi nama Gomorrah iaitu penyiasatan terperinci mengenai rahsia kotor Camorra. Buku itu terjual lebih daripada 10 juta salinan di seluruh dunia. Namun, perjuangannya itu telah membuatkan dia berada dalam senarai kematian Mafia.

Saviano mendedahkan seseorang telah menghantar sepucuk surat ke alamat rumah ibunya di mana surat itu mempunyai gambar dirinya yang diacukan pistol di kepala. Pada bulan Oktober 2006, dia telah mendedahkan nama-nama ahli Camorra yang menguasai kampung halamannya di salah satu pesta keraian tempatan.

Tidak lama selepas itu, dua orang anggota polis datang bertemunya dan membawanya menaiki kereta perisai. Dia tahu bahawa nyawanya dalam bahaya dan sejak itu, dia berada di bawah lindungan polis.

Roberto Saviano yang masih berumur 20-an ketika itu terpaksa meninggalkan kampung halaman, keluarga dan rakan-rakannya. Keluarganya juga terpaksa berpindah dan menukar identiti baru bagi mengelakkan sebarang kejadian tidak diingini.

Saviano menyatakan bahawa sepanjang lapan tahun terakhi, dia pergi ke mana sahaja ditemani tujuh pengawal terlatih menggunakan dua kereta kalis peluru. Dia kerap tinggal di berek polis atau hotel yang dirahsiakan dan jarang berada di tempat yang sama untuk tempoh lama.

Pada tahun 2011, Saviano berpindah ke New York dengan harapan dapat menjalani kehidupan yang lebih normal. Pihak berkuasa telah membuatkan satu peta khas di mana mereka menanda semua kedai runcit dan restoran milik pendatang Itali yang disyaki mempunyai hubungan dengan Mafia Napoli.

Walaupun berada beribu-ribu batu dari Napoli, hidupnya masih dalam bahaya. Dia yang pernah mengajat di New York Universiti terpaksa meminta agar para pelajarnya merahsiakan kehadirannya di situ.

Pada masa yang sama, bukunya menjadi inspirasi kepada sebuah filem berjudul Gomorrah yang diterbitkan pada tahun 2008 dan siri televisyen pada tahun 2014. Pada tahun 2013, Saviano telah menerbitkan buku keduanya, ZeroZeroZero yang mendedahkan tentang perdagangan kokain dunia.

Roberto Saviano melihat kemahsyuran yang diperolehinya sebagai sebuah aset bukanlah liabiliti. Dia berkata para pembacanya dan peminatnya adalah lebih kuat berbanding pengawal dan kereta perisainya.

Walaupun Mafia masih belum dapat menamatkan riwayat Saviano tetapi mereka menggunakan cara lain untuk menyekatnya. Mereka menuduh Saviano adalah seorang penipu yang sengaja mereka-reka cerita bagi melariskan jualan bukunya.

Saviano juga dituduh memalsukan dan melakukan plagiat dalam kajian mengenai perdagangan kokain dunia yang ditulis dalam bukunya, ZeroZeroZero. Malah, gangguan yang diterima Saviano bukan sahaja dari Mafia.

Kerajaan Itali juga berusaha untuk melemahkan reputasi Saviano. Percubaan paling ketara dilakukan oleh bekas Timbalan Perdana Menteri Itali, Matteo Salvini, yang baru bersara beberapa bulan lepas. Dia cuba menyaman Saviano atas tuduhan fitnah pada 2018. Jika didapati bersalah, Saviano boleh dipenjarakan selama enam tahun.

Walaupun menerima tekanan dari pelbagai pihak, Saviano tetap merancang untuk terus menulis dan bercakap demi kebebasan akhbar dan hak-hak lain.


5 Bentuk Penyesalan Dalam Hidup Yang Paling Dikesali Manusia

Hidup kita menawarkan kita banyak pilihan untuk kita memilih jalannya sendiri. Bagaimanapun, majoriti kita sudah pastilah akan terikut acuan hidup yang diikuti kebanyakan orang - meningkat dewasa, mula meletakkan karier sebagai keutamaan dalam mencari keselesaan sebelum berpencen dan menghabiskan usia tua.

Pernahkah anda terfikir - adakah itu jalan yang terbaik untuk kita? Tidakkah ada cara atau haluan lain yang berbeza, untuk membolehkan kita menjauhkan diri daripada kebiasaan seterusnya membolehkan kita hidup ibarat pilihan kita sendiri? Sudah tentu ada, namun hidup menongkah arus melawan norma kebanyakan sudah pastilah akan berdepan 1001 dugaan.

Berbaloikah untuk kita sekurang-kurangnya cuba memberanikan diri melawan arus? Nampak seperti berbaloi - kerana lima penyesalan paling popular selalu diungkapkan warga tua, memang menasihatkan kita keluar dari zon selesa kita. Berikut adalah lima penyesalan paling kerap direkodkan oleh warga tua, sebagai pedoman untuk anak muda hidup tanpa menyesal dengan bermacam perkara.

"Saya menyesal saya tidak berani hidup seperti apa yang saya mahu, bukan apa yang orang lain mahu dari saya."

Di antara semua penyesalan yang ada, perkara ini menjadi perkara utama selalu dikatakan sebagai penyesalan nombor satu warga tua. Ini kerana majoriti mereka apabila merenung kembali kehidupan, seringkali merasakan terlalu banyak perkara yang sepatutnya mereka berani mencuba - ditinggalkan demi mengikut norma keluarga dan masyarakat.

"Saya harap saya meluangkan lebih masa dengan keluarga dan bukan di tempat kerja."

Kebanyakan pesakit lelaki yang menunggu ajal akan mengutarakan penyesalan sama - kerana mereka merasakan terlalu banyak perkara telah mereka terlepas, khasnya waktu-waktu penting berkaitan membesarkan anak-anak serta detik istimewa bersama isteri.

Bagaimanapun diramalkan ekoran perubahan watak wanita yang kini turut sama menyumbang pada ekonomi keluarga, penyesalan sama tidak lagi membelenggu warga tua lelaki malahan warga tua wanita.

"Saya berharap agar saya lebih berani menyuarakan apa yang saya rasa."

Mengelakkan diri daripada konflik memang menjadi kaedah utama kita menguruskan isu-isu yang timbul. Bagaimanapun, majoriti antara kita sedaya-upaya mengelakkan perbalahan atau pertembungan, sehinggakan menyebabkan kita gagal merealisasikan sepenuhnya potensi diri kita.

Ramai warga tua merasakan seandainya mereka lebih berani bersuara dan memberikan pandangan, banyak perkara yang mereka simpan dalam hati dapat dirungkai dengan lebih baik - tanpa memberikan kesan besar pada tahap kesihatan mereka.

Kawan-kawan karib yang anda ada sekarang, merekalah yang akan memainkan peranan sebagai pendokong anda dari mula perkenalan sehinggalah dekatnya ajal. Oleh sebab itu, nasihat kebanyakan warga tua adalah untuk kita mengekalkan hubungan dengan rakan-rakan dan jangan sesekali pun terputus pertalian. Cukup dengan bertanyakan khabar agar hubungan itu terus berjalan.

Apabila melangkah dewasa dan berkeluarga, masa untuk kawan memang amat terhad tetapi pastikan agar hubungan itu tidak putus. Ini kerana ketika kita sakit, selain anak isteri - orang lain yang akan menjadi sumber kekuatan kita adalah rakan-rakan yang kita kenal lama, bergelak ketawa. Ramai warga tua sebenarnya sentiasa merindui kawan mereka.

Di antara semua penyesalan, penyesalan ini lah yang memerlukan keberanian paling besar untuk diubah. Hidup kita menjadi sangat mudah apabila kita sudah berada dalam zon selesa kita, di mana tabiat dan aturan hidup kita sudah dikatakan stabil.

Kebiasaan ini membuatkan kita takut berubah, mencuba sesuatu yang baru dan yang lebih penting, membuatkan kita gerun untuk menukar diri kita - walaupun kita tahu berada di zon selesa sebenarnya bukan sesuatu yang kita mahukan.

Ramai warga tua menyesali mereka takut untuk berani melakukan perubahan, terlalu sedap duduk di satu tahap serupa - sehingga mengabaikan emosi sendiri asalkan hidup terus kekal sama. Terlalu ramai warga tua yang sakit mengakui sesuatu yang di luar kebiasaan atau spontan merupakan perkara yang mereka dambakan - tetapi faktor kesihatan dan kekuatan tubuh badan memaksa mereka kekal dengan perkara sama.


4 Kitab Sihir Bukti Fitnah Manusia Ke Atas Nabi Sulaiman

Salah satu kepercayaan berkenaan Nabi Sulaiman as. atau lebih dikenali penganut agama lain sebagai King Solomon, menyebut berkenaan keupayaan beliau dalam bidang sihir - sama ada sihir yang mempunyai keupayaan berbuat baik atau berbuat perkara keji.

Tidak dapat dinafikan, kisah-kisah berkaitan Nabi Sulaiman as. memang mempunyai unsur-unsur yang agak mistikal termasuklah daripada perspektif Islam sendiri. Kepercayaan Islam sendiri menyebut bahawa Nabi Sulaiman as. diberikan kuasa untuk memerintah kaum jin, mampu mengarahkan jin-jin membina bangunan dan perhiasan bagi kegunaan kerajaan beliau.

Oleh kerana itu, amat mudah sekali untuk Nabi Sulaiman as. dikaitkan dengan penggunaan sihir namun sudah diperjelaskan dalam surah al-Baqarah ayat ke 102, yang menyebut bahawa tidak ada sebarang ilmu sihir digunakan Nabi Sulaiman as. semasa dia hidup.

Pendapat yang secara jelas satu fitnah ini tetap dipegang penganut agama lain dan hasil daripada pendapat inilah, banyak usaha penerbitan fitnah berlaku dalam usaha untuk membuktikan Nabi Sulaiman as. adalah seorang pengamal ilmu sihir.

Walaupun ada banyak penerbitan kitab-kitab sihir yang dikaitkan dengan Nabi Sulaiman as. atau Solomon, secara amnya ada empat buku yang sering disebut sebagai 'kitab utama' ilmu sihir Nabi Sulaiman dan seringkali dikaitkan dengan Baginda, walaupun jelas tiada bukti yang mengaitkan Baginda sebagai penulis asal manuskrip-manuskrip ini.

Dikenali dengan nama 'grimoire' atau 'buku sihir', kitab-kitab ini terus disebarkan dan dinamakan sempena nama Baginda, sebagai usaha untuk membuktikan bahawa Nabi Sulaiman as. adalah seorang pengamal sihir yang sangat berkuasa.

'Hygromanteia' atau Hygromancy of Solomon dan lebih dikenali sebagai 'The Magical Treatise of Solomon' merupakan sebuah kompilasi teks berkaitan ilmu sihir yang didakwa ditulis oleh Nabi Sulaiman, untuk diwarisi oleh anaknya yang bernama Rehoboam sebelum kematian Baginda.

Nabi Sulaiman dikatakan memberikan arahan kepada anaknya itu agar menyorokkan tulisan beliau itu di dalam pusaranya selepas dia meninggal dunia - sebelum ditemui oleh seorang individu dalam masyarakat Babylon yang 'diberikan petunjuk' untuk menemuinya dan menyimpannya, daripada tangan pihak yang keji.

Didakwa ditulis dalam bahasa Ibrani/Hebrew sebelum diterjemahkan ke bahasa Greek, - menjadi salah satu sumber rujukan terawal berkaitan ilmu-ilmu pemujaan dan mistik yang digunakan oleh Nabi Sulaiman as.

Versi bahasa Greek itu kekal digunakan sehinggalah seorang penterjemah Greek bernama Ioannis Marathakis menerbitkan versi bahasa Inggeris, dengan nama 'The Magical Treatise of Solomon.' 'Hygromanteia' dikatakan menjadi sumber rujukan utama kepada dua buah lagi penerbitan berkait yang turut disentuhkan dalam artikel ini.

Selain nama Latinnya, dua manuskrip ini kerap kali dirujuk sebagai 'Key of Solomon' dan 'Lesser Key of Solomon', merupakan kompilasi ilmu-ilmu sihir yang didakwa diamalkan Nabi Sulaiman sendiri, tetapi kajian menunjukkan bahawa buku 'Key of Solomon' sebenarnya ditulis sekitar abad ke 16 dan 'Lesser Key of Solomon' pula sekitar abad ke 17, dengan beberapa penambahan berlaku.

Dua versi ini agak berbeza isi kandungannya, dengan 'Key of Solomon' merangkumi kaedah-kaedah eksperimen mistik yang boleh dilakukan manusia - semuanya dibahagikan kepada dua jilid berbeza. Jilid pertama mengandungi ilmu menyeru roh dan semangat ghaib serta cara mengawal semangat itu. Jilid kedua pula mengandungi amalan yang perlu diamalkan dalam melindungi diri daripada roh-roh jahat.

'Lesser Key of Solomon' pula merupakan koleksi lima jilid yang berbeza, dinamakan sebagai Ars Goetia, Ars Theurgia, Ars Paulina, Ars Almadel dan Ars Notoria.

Di antara kelima-lima jilid ini, Ars Goetia merupakan jilid yang paling kerap menjadi rujukan - berikutan kandungannya menceritakan tentang sistem hirarki makhluk ghaib syaitan, berdasarkan kepada pangkat dan kedudukan syaitan itu. Merangkumi 72 nama syaitan, nama yang terkandung dalam jilid ini serta penerangannya kerap kali menjadi asas kepada watak-watak makhluk ghaib bersifat jahat, seringkali dipaparkan dalam media kita.

Mempunyai banyak nama tetapi sangat dikenali dengan nama Grand Grimoire, manuskrip ini turut sama dikenali dengan nama 'Le' Dragon Rouge' atau 'The Red Dragon', berikutan muka depannya yang memaparkan seekor makhluk mirip naga berwarna merah.

Banyak pengkaji percaya Grand Grimoire sebenarnya ditulis agak lambat, sekitar abad ke 18 atau 19 walaupun ada pihak menyifatkan buku itu telahpun wujud lebih awal daripada itu. Ini kerana banyak isi kandungan dalam 'Grand Grimoire' merupakan cedokan daripada Clavicula Salomonis dan adiknya, Clavicula Salomonis Regis.

Pihak yang percaya dengan kebenaran buku ini mengakui bahawa sihir yang ada di dalam buku ini, sebenarnya ditulis oleh seorang lelaki bernama Honorius semasa dirasuk oleh jin atau syaitan. Namun, tidak ada bukti menyokong dakwaan ini.

Didakwa ditemui sekitar tahun 1520 atau 1750 (banyak percanggahan) di sekitar pusara Nabi Sulaiman as., manuskrip ini sangat popular kerana menjadi satu-satunya manuskrip yang mengajarkan manusia cara menyeru syaitan serta bagaimana hendak menundukkannya - supaya syaitan boleh berkhidmat untuk manusia.

Versi yang dijual ketika ini dikatakan bukan versi sebenar dengan hanya pihak Vatican City sahaja menyimpan versi asal buku ini. Bagi kami, terlalu banyak hiperbola dikaitkan dengan 'Grand Grimoire,' mungkin untuk menutup lompong-lompong asal-usulnya serta mahu membuatkan orang ramai mudah berasa takjub dengannya.


5 Kisah Asal-Usul Laman Dan Aplikasi Popular Yang Mengejutkan

Kebanyakan daripada laman sesawang dan aplikasi telefon pintar kita pada hari ini bermula dengan begitu berbeza daripada apa yang kita lihat pada hari ini.

Apa yang dirancang pada awalnya kemungkinan besar tidak akan sama dengan produk akhir kerana segalanya mungkin berlaku, dan itulah yang berlaku kepada laman sesawang dalam senarai ini.

Jika semuanya berjalan seperti yang dirancangkan, anda mungkin akan mendaftar masuk ke Youtube untuk mencari pasangan kekasih dan menggunakan Instagram untuk merancang pertemuan.

iluminasi.com kongsikan 5 laman sesawang dan aplikasi popular dengan kisah asal-usul yang sangat mengejutkan.

Ketika ini, YouTube adalah antara salah satu laman sesawang yang paling hangat memaparkan hampir segala jenis video.

Namun apa yang mengejutkan adalah ia dihasilkan sebagai platform untuk membolehkan pengguna bertemu dengan "bakal kekasih" ketika ia dilancarkan pada tahun 2005.

Pada waktu itu, pengasasnya iaitu Jawed Karim, Steve Chen dan Chad Hurley mahu para pengguna untuk memuat naik video yang memaparkan pengguna itu bercakap tentang apa yang mereka mahukan pada seseorang pasangan.

Selaras dengan hasrat mereka, para pengasas laman ini menggunakan slogan, "Tune in, Hook up" sebagai tagline laman sesawang mereka.

Malangnya, tiada seorang pun yang memuat naik video. Orang ramai masih tidak mengendahkan laman ini walaupun pengasas-pengasasnya menawarkan RM80 kepada mana-mana wanita yang memuat naik video mereka.

Mereka kemudiannya membenarkan para pengguna untuk memuat naik sebarang jenis video.

Salah seorang daripada mereka iaitu Jawed telah memecahkan kebuntuan apabila menjadi manusia pertama yang memuat naik video ke Youtube dengan videonya ketika di zoo yang berdurasi 18 saat,

Dan ketika artikel ini ditulis, video Youtube pertama yang dimuat naik 14 tahun yang lalu ini mempunyai lebih daripada 79 juta tontonan dengan 3.8 juta komen.

Instagram diasaskan oleh Kevin Systrom dan Mike Krieger pada tahun 2010. Namun, ia bukanlah laman media sosial berkongsi gambar seperti yang kita lihat pada hari ini.

Malah, ia tidak dipanggil sebagai Instagram, sebaliknya dikenali sebagai Burbn yang bersempena bourbon whiskey.

Nama Burbn adalah sengaja diberikan oleh Kevin kerana dia sangat gemarkan minuman ini dan beranggapan bahawa ia merupakan satu idea nama yang baik.

Selain itu, nama laman ini adalah sesuai dengan tujuannya. Burbn dibangunkan untuk merancang pertemuan antara dua pihak.

Pengguna boleh mendaftar masuk di mana-mana tempat yang mereka kunjungi, membuat rancangan dengan kawan-kawan untuk melawat semula tempat itu di masa hadapan dan kemudian menyiarkan gambar pertemuan.

Malang sekali Burbn gagal disebabkan oleh terlalu rumit untuk digunakan. Sementara itu, Kevin menyedari bahawa pengguna lebih berminat untuk berkongsi gambar pertempuan mereka berbanding menggunakan ciri-ciri lain dalam laman ini.

Kevin kemudiannya merekrut Mike dan kedua-dua mereka telah membangunkan apa yang kemudiannya menjadi Instagram. Duo itu merangcang Instagram sebagai sesuatu di antara Facebook dan Hiptasmatic, yang merupakan antara dua laman kongsi gambar paling pipular ketika itu.

Hiptasmatic mempunyai filter yang seperti filter yang menarik tetapi memiliki keupayaan yang lemah dalam, yang mana bertentangan dengan Facebook.

Manakala Instagram pula mempunya kedua-dua kualiti ini. Kevin juga tidak melupakan pengjaran yang dia belajar daripada kegagalan Burbn dengan memastikan Instagram seringkas yang boleh.

Untuk mencapai tujuan ini, mereka menghapuskan semua ciri dari Burbn kecualai perkongsian gambar, komen dan butang "like".

Ini lah sebab mengapa Instagram mempunyai paparan antara muka yang sangat bersih dan mudah digunakan.

Pengasas-pengasas WhatsApp iaitu Jan Koum dan Brian Acton tidak tahu mereka telah menghasilkan satu aplikasi pesanan ketika mereka mengeluarkan versi pertama WhatsApp pada tahun 2009.

Dua tahun sebelum ini, 2 bakal jutawan masa itu meletakkan jawatan mereka di Yahoo untuk melancong ke Amerika Selatan. Ketika itu, mereka memohon pekerjaan di Facebook tetapi tidak berjaya diterima masuk.

Pada Januari 2009, Jan baru menggunakan iPhone dan memikirkan untuk menghasilkan aplikasi yang membolehkan orang ramai memuat naik maklumat kemas kini di sebelah nama mereka.

Idea ini adalah untuk membolehkan orang menghantar maklumat kepada sesiapa sahaja yang akan menelefon tentang apa sahaja yang berlaku kepada mereka.

Maklumat tersebut boleh jadi sapa sahaja seperti lokasi pengguna atau "bateri lemah". Jan menamakan aplikasi ini sebagai WhatsApp kerana ia kedengaran seperti "What's up".

Walaubagaimanapun, ia gagal mendapat perhatian dan Jan sendiri mempertimbangkan untuk berhenti seketika. WhatsApp hanya mendapat sambutan selepas Apple memperkenalkan "push notifications" pada Jun 2009.

Notifikasi ini membolehkan para pengguna untuk menerima notifikasi serta-merta setiap kali seseorang mengubah status mereka.

Jan kemudiannya menyedari bahawa pengguna WhatsApp kerap kali mengemas kini status mereka untuk berkomunikasi dengan yang lain seolah-olah ia adalah instant messenger.

Dia kemudiannya mengolah semula aplikasi tersebut dan Whatsapp versi 2.0 dikeluarkan tak lama kemudian.

Wikipedia adalah "gudang maklumat" tentang apa sahaja yang ada di atas muka Bumi ini dan anda boleh jumpa hampir semua benda di laman ini.

Malah, ensiklopedia-ensiklopedia lain yang telah lama wujud pun tidak dapat menandingi simpanan maklumat Wikipedia.

Dan Wikipedia berhutang budi dengan penggunanya kerana ia bergantung kepada orang ramai untuk menghasilkan semua kandungannya secara percuma.

Walaupun begitu, ini tidak bermakna Wikipedia tidak mempunyai kos untuk mengendalikan lamannya. Mereka perlu membayar pengaturcara, hosting dan membiayai beberapa kos operasi lain.

Dan bagaimana pula dengan tindakan undang-undang terhadap mereka kerana anda tidak akan dapat mengelak daripada disaman jika mengendalikan laman seperti Wikipedia.

Pengasas Wikipedia iaitu Jimmy Wales dan Larry Sanger merancang untuk menjana wang daripada iklan berbayar yang akan dipaparkan di laman web ini, seperti yang kita dapat lihat di mana-mana laman pada hari ini.

Mereka berharap mampu menjana wang cukup untuk membayar gaji dan hosting, walaupun ia tidak menguntungkan.

Nasib baik, Wikipedia mengambil jalan tidak berkeuntungan apabila Larry meninggalkan laman ini pada tahun 2002 dan Jimmy memutuskan untuk tidak memaparkan iklan.

Sebaliknya, dia mengumpulkan wang daripada derma dan pengurusan Wikipedia keluar daripada Bomis, yang menguruskannya pada ketika itu. Wikipedia kemudiannya diserahkan kepada Wikimedia Foundation.

Selaras dengan niat barunya, laman sesawang itu menukar domainnya dari domain .com yang digunakan pada masa itu kepada .org yang digunakan sehingga kini.[4]

Rancangan untuk menghasilkan apa yang dikenali sebagai eBay bermula sekitar tahun 1994 apabila Pierre Omidyar bertemu dengan teman wanitanya, Pamela Wesley.

Ketika itu, Pamela adalah pengumpul Pez dispenser, bekas kecil yang boleh mengeluarkan satu gula-gula Pez dalam satu masa.

Pamela mengadu kepada Pieere tentang ketidakupayaannya untuk mencari orang yang ingin menjual dispenser mereka.

Pierre kemudiannya mendapat beberapa idea dan pada 4 September 1995, dia melancarkan sebuah kawasan membeli-belah kecil di laman sesawang peribadinya.

Pamela dan pengumpul-pengumpul Pez dispenser yang lain menggunakan laman sesawang mini itu untuk bertemu dengan peniaga yang mahu menjual dispenser mereka.

Namun, Pierre menyedari bahawa orang menggunakan laman sesawang tersebut untuk menjual segala-galanya daripada anak patung hinggalah kepada barangan rumah.

5 bulan kemudian, laman beli-belah mini Pierre bernilai RM12 bilion dengan lebih daripada 2 juta pengguna.

Laman sesawang ini mendapat sambutan yang terlalu dahsyat sehinggakan ia terpaksa berpindah ke domain khusus yang kita kenali sebagai eBay pada hari ini.


Bolehkah Seorang Muslim Berkahwin Dengan Individu Kembar Siam?

Kembar siam atau dalam bahasa saintifiknya kembar bercantum atau 'conjoined twins' merupakan satu kondisi kelahiran yang sangat ganjil berlaku, dengan hanya melibatkan 1 daripada 189,000 kelahiran dalam setahun.

Fenomena unik ini berlaku disebabkan oleh kegagalan pembentukan tubuh yang sempurna berlaku, semasa pasangan kembar masih lagi berada dalam rahim menyebabkan kedua-dua bayi itu tercantum - kebiasaannya di dada, perut atau pinggang.

Satu ketika dulu, kadar hidup kembar siam agak rendah namun hasil kemajuan sains perubatan, sudah acapkali pasangan kembar siam dapat diselamatkan dan ada juga yang berjaya dipisahkan. Bagaimanapun, bukan semua kembar siam selamat untuk dipisahkan - apatah lagi pasangan kembar yang berkongsi banyak organ utama.

Apa nasib pasangan kembar siam dalam dunia percintaan? Bagaimanakah Islam melihat perkahwinan bagi pasangan kembar siam, sekiranya mereka selamat menempuh alam dewasa?

Isu ini sudah lama dibincangkan oleh para ulama' dan ahli akademik Islam, bukan sahaja di Malaysia - malahan seluruh dunia. Untuk melihat isu ini, kita perlu memastikan dua kategori utama dijadikan keutamaan.

Yang pertama adalah takrifan kembar sains daripada segi sains. Yang kedua adalah takrifan tentang perkahwinan menurut perspektif Islam.

Adakah pasangan kembar siam tidak mempunyai keinginan untuk mempunyai hidup berpasangan? Sudah pasti ya. Namun dari segi saintifiknya, setiap pasangan kembar siam ditakrifkan sebagai dua orang individu unik yang mempunyai dua perangai, sikap, identiti, akal dan hawa nafsu yang berlainan - walaupun tubuh mereka mungkin bercantuman.

Untuk mengecewakan anda yang mungkin berharap ada penamat bahagia bagi pasangan kembar siam yang mahu bercinta - maaf. Malangnya, tidak ada hujah yang boleh membenarkan perkahwinan berlaku di antara seorang manusia dengan pasangan kembar siam.

Oleh kerana secara saintifiknya setiap pasangan kembar siam dilihat sebagai dua individu berbeza - ini bermakna secara automatik sebarang bentuk pernikahan melibatkan pasangan kembar siam seakan-akan seperti seseorang itu menikahi dua individu adik-beradik, serentak.

Pendapat yang melarangnya menyifatkan akan wujud terlalu banyak masalah boleh berlaku seandainya mereka hidup bersama, daripada segi jasmani, rohani dan juga seksualiti. Isu berkenaan aurat serta hukum bersentuhan dengan bukan mahram juga akan menjadi masalah besar.

Masalah psikologi juga akan timbul seandainya salah seorang pasangan kembar siam yang tidak dikahwinkan, enggan tinggal bersama kembarnya dan pasangannya. Bagaimana hendak diselesaikan masalah itu? Selain itu akan banyak masalah timbul berkenaan zuriat, khasnya pasangan kembar siam yang hanya mempunyai satu sahaja lubang faraj bagi wanita.

Oleh kerana akan wujud terlalu banyak kekangan ke atas pasangan kembar siam itu dan pasangannya, sama ada lelaki atau wanita - adalah dinasihatkan agar perkahwinan dengan kembar siam tidak berlaku. Mudarat yang hadir amat sukar untuk diuruskan.

Adakah ada pendapat yang membenarkan perkahwinan seorang Muslim dengan pasangan kembar siam? Ada. Namun pandangan yang dikongsikan tetap meletakkan had tentang aurat dan sentuhan.

Jadi majoriti pendapat menyifatkan perkahwinan seseorang dengan kembar siam boleh berlaku, hanya seandainya mereka boleh dipisahkan terlebih dahulu agar yang berkahwin, mampu hidup berasingan daripada kembarnya.


Mengapa Pulut Kuning Sering Dikaitkan Dengan Amalan Mistik

Pulut Kuning merupakan salah satu hidangan istimewa dan begitu simbolik dalam masyarakat Melayu. Hidangan ringkas ini sering disediakan dalam beberapa majlis tertentu seperti majlis perkahwinan, cukur jambul, akikah, berkhatan, tahlil dan banyak lagi.

Selain nama Pulut Kuning, hidangan ini juga dikenali sebagai Pulut Semangat atau Nasi Semangat. Mengapa ia sering dihidangkan pada majlis-majlis tertentu dan masih popular dari generasi ke generasi?

Jika diteliti dalam konteks sejarah, beras itu sendiri merupakan makanan ruji masyarakat Melayu dan rakyat nusantara khususnya. Ia merupakan tanda simbolik kepada kesyukuran nikmat, limpahan rezeki, kemewahan dan taraf ekonomi.

Sesetengah pendapat pula mengatakan Pulut Kuning ini berasal dari istana dan merupakan makanan raja-raja. Warna kuningnya juga dikaitkan dengan warna yang digunakan keluarga diraja. Pulut Kuning ini diangkat sebagai juadah istimewa untuk majlis-majlis tertentu mungkin atas beberapa sebab.

Beras yang digunakan untuk menghasilkan pulut adalah beras dari jenis mahal dan ekslusif. Penyediaan Pulut Kuning juga agak sukar kerana beras pulut perlu direndam bersama kunyit (ada yang melakukannya semalaman) dan menanaknya juga bukan semudah nasi biasa.

Jika dilihat pada sifat Pulut Kuning yang melekit itu, ia memberi gambaran simbolik mengenai hubungan akrab persaudaraan dan sebagai pengikat silaturrahim. Ini menerangkan mengapa juadah itu begitu signifikan dalam majlis keramaian sebagai penghargaan tuan rumah kepada tetamu.

Tetamu yang hadir akan dijamu dengan Pulut Kuning sebagai tanda terima kasih atas kesudian mereka hadir atas jemputan yang diberikan di samping menjalinkan lagi keakraban sesama mereka.

Dalam majlis perkahwinan pula, Pulut Kuning sering digunakan dalam upacara Makan Berhadap di mana pengantin akan menyuap pasangan masing-masing ketika permulaan menjamu selera sebagai tanda ikatan kasih sayang.

Jelaslah bahawa Pulut Kuning ini merupakan juadah yang penting dalam adat masyarakat Melayu. Namun, tahukah anda bahawa Pulut Kuning ini juga sering dikaitkan dengan amalan mistik dan ghaib masyarakat dahulu?

Masyarakat Melayu zaman dahulu sering menggunakan Pulut Kuning dalam upacara-upacara tertentu yang mempunyai unsur ghaib atau mistik seperti aktiviti perbomohan, pemujaan, tolak bala, mendapat keberkatan dan banyak lagi.

Pulut Kuning juga merupakan juadah wajib dalam penyediaan Ancak. Ancak merupakan sejenis persembahan kepada makhluk halus yang popular dalam kebudayaan Melayu pada suatu ketika dahulu.

Persembahan ini merupakan "hidangan" kepada bangsa jin yang biasanya terdiri daripada bertih, Pulut Kuning, ayam panggang, telur rebus atau mentah, anak patung, darah haiwan dan beberapa bahan lagi.

Ancak juga digunakan dalam perubatan tradisional di mana ia dapat mengelakkan sesuatu perkara yang tidak baik semasa upacara perubatan sedang dilakukan. Jin-jin yang mengganggu akan dipujuk untuk mengikuti ancak yang kemudiannya akan dihanyutkan ke sungai. Upacara ini dipanggil sebagai "Membuang Ancak".

Membuang ancak juga dilakukan ketika seseorang itu ingin membuang ilmu kebatinan seperti susuk, ilmu kebal, membuang makhluk belaan dan sebagainya.

Ancak juga disediakan dalam upacara semah atau memenuhi perjanjian yang dipersetujui oleh manusia dengan jin bagi membantu mereka dengan "menurun" atau masuk ke dalam badan ketika melakukan perubatan, persembahan teater tradisional dan sebagainya.

Salah satu persembahan tradisional Melayu yang berunsur spiritual mengunakan Pulut Kuning dalam penyediaan ancak adalah Tarian Ulik Mayang. Ia dipercayai dapat menghalau jin daripada mengganggu atau merasuk para penari.

Pulut Kuning juga sering dijadikan sedekah atau "buah tangan" daripada pelawat yang mempunyai hajat melawat makam-makam keramat bagi membuat nazar atau niat.

Persoalannya, apakah kaitannya Pulut Kuning dengan amalan mistik? Adakah Pulut Kuning merupakan makanan bangsa jin? Sepertimana yang diketahui umum, makanan jin adalah terdiri daripada tulang dan kotoran.

Jika dilihat dari sejarah Pulut Kuning ini, ia dikatakan berasal dari China. Pulut Kuning juga merupakan makanan turun-temurun yang terdapat di Laos, Kemboja dan Siam. Ia kemudian menjadi popular dan berkembang ke seluruh nusantara termasuklah di Tanah Melayu.

Di Laos, Kemboja dan Siam, Pulut Kuning ini sering disediakan sebagai makanan kepada para dewa-dewa mereka. Namun, di nusantara pula Pulut Kuning digunakan dalam upacara memuja semangat ghaib atau jin. Mungkin inilah sebab mengapa ia begitu sinonim dengan amalan khurafat.

Semua perbuatan-perbuatan ini jelas bertentangan dengan hukum syara' atau syariat Islam kerana memuja dan meminta bantuan makhluk lain selain Allah SWT. Kepercayaan ini boleh menjerumuskan seseorang itu kepada syirik.

Kesedaran agama yang semakin berkembang dalam masyarakat Melayu juga menjadikan amalan-amakan khurafat ini semakin ditinggalkan. Fungsi Pulut Kuning juga berubah menjadi simbol kebanggaan masyarakat Melayu sebagai makanan yang istimewa.


Katzenklavier: Piano Yang Menghasilkan Bunyi Melalui Penyiksaan Terhadap Kucing

Terdapat begitu banyak alat muzik yang wujud pada masa kini. Alat muzik merupakan elemen asas yang digunakakn dalam penghasilan sesuatu karya muzik. Pemilihan alat muzk yang digunakan pula bergantung pada jenis dan bentuk bunyi yang ingin dihasilkan.

Dalam sejarah, kita dapat lihat alat muzik popular seperti piano dan gitar sudah banyak berevolusi. Walaupun terdapat perubahan, konsepnya tetap sama.

Dalam banyak-banyak alat muzik yang pernah diciptakan, terdapat satu alat muzik yang sangat pelik dan dikenali sebagai Katzenklavier. Sekiranya alat muzik ini benar-benar wujud, ianya pasti akan mendapat kecaman daripada aktivitis dan persatuan pencinta kucing kerana dianggap menganiaya binatang.

Pada abad ke 18, terdapat sebuah alat muzik yang rekabentuknya seakan-akan piano namun bunyinya dihasilkan oleh kucing. Apabila papan kekuncinya di tekan, alat muzik pelik yang dikenali sebagai Katzenklavier ini akan mengeluarkan bunyi kucing mengerang kesakitan.

Menurut lakaran alat muzik ini yang ditemui, alat muzik ini  memiliki papan kekunci dan mempunyai ruang khas untuk menempatkan 7 hingga 9 ekor kucing. Ruang untuk kucing ini sangat sempit sehingga mengehadkan pergerakan kucing-kucing ini.

Kucing-kucing yang dipilih pula biasanya memiliki ekor yang panjang. Kemudian, terdapat paku atau besi tajam yang disambungkan dengan papan kekunci. Apabila mana-mana not pada papan kekunci di tekan, paku yang tajam ini akan memukul ekor kucing ini.

Kucing yang berada dalam kesakitan akan mengerang kuat. Susunan kucing-kucing ini juga ditentukan berdasarkan kekuatan bunyi yang dihasilkan mereka. Membayangkan perkara ini sahaja sudah cukup menimbulkan kemarahan kerana jelas sekali perkara ini merupakan satu bentuk penganiayaan terhadap haiwan.

Namun, mujurlah apa yang digambarkan di atas hanyalah lakaran konsep alat muzik Katzenklavier. Realitinya, menurut beberapa sumber yang dipercayai, alat muzik ini tidak pernah dicipta dan direalisasikan.

Namun, daripada manakah timbulnya idea gila untuk menghasilkan alat muzik se[perti ini?

Alat muzik ini dipercayai merupakan idea seorang paderi dari Jerman bernama  Athanasius Kircher yang mempunyai kepakaran dalam bidang perubatan, kajian oriental dan geologi. Katzenklavier adalah salah satu ciptaan pelik yang lahir daripada ideanya selain sebuah patung yang mampu mendengar dan bertutur.

Idea mengenai Katzenklavier ini telah dimuatkan dalam bukunya Musurgia Universalis yang diterbitkan pada tahun 1650. Buku ini memuatkan banyak idea-idea gilanya menggunakan haiwan sebagai alat atau unsur muzik antaranya bunyi burung dan piano daripada lebah.

Katzenklavier bukan sekadar alat muzik untuk tujuan hiburan sebaliknya dikatakan mempunyai fungsi dalam bidang perubatan. Seorang doktor dari Jerman, Johann Christian Reil mengatakan alat ini merupakan satu kaedah untuk merawat pesakit mental.

Alat muzik ini didakwa pertujuan untuk "menggoncang" minda pesakit mental yang hilang keupayaan untuk menumpukan perhatian daripada "keadaan tidak sedar" dan menjadi sedar.

Pesakit akan diletakkan menghadap alat ini ketika ianya akan dimainkan. Bunyi kesakitan yang dihasilkan oleh kucing ini dikatakan akan menimbulkan perasaan sedar, dan "hiburan" pada pesakit.

Secara umumnya, tidak ada manusia yang waras menganggap bunyi kucing mengerang kesakitan sebagai sesuatu yang seronok dan menarik untuk didengar. Namun, satu ketika dahulu dimana kucing dianggap sebagai pembawa nasib malang kepada manusia, bunnyi kesakitan kucing ini diangap satu hiburan yang lucu.


5 Fatwa Berkaitan Halal dan Haram Yang Jarang Kita Bicarakan

Peranan institusi Islam dan mufti di negara kita sangat besar, menjadi individu yang dirujuk dalam bermacam jenis perihal keagamaan yang melibatkan masyarakat Islam.

Satu ketika dahulu sebelum wujudnya kemudahan internet, fatwa yang telah diputuskan tidak punya banyak cara edarannya - sama ada melalui penerbitan buku, risalah, tayangan televisyen atau radio dan beberapa cara lain lagi yang dulu bunyinya mudah, tetapi jika dibandingkan dengan capaian internet yang jauh lebih meluas; agak terhad skopnya.

Kemudahan mendapatkan informasi berkenaan fatwa membolehkan kita banyak belajar tentang fatwa yang selalu kita dengar dan ada juga fatwa yang jarang kita nak ambil tahu. Pernahkah anda terdengar atau terbaca tentang lima fatwa di bawah yang bunyinya agak unik, serta jarang sekali difikirkan kita?

Makan daging ayam dan lembu merupakan satu perkara biasa - tetapi bagaimana pula dengan haiwan yang di luar daripada kebiasaan? Adakah boleh kita makan haiwan seperti kuda, zirafah dan tupai misalnya - yang memenuhi syarat-syarat sah status boleh dimakan tetapi sangat jarang dijadikan santapan kita?

Kebanyakan pendapat menyebut - tidak ada apa-apa halangan sebenarnya untuk kita makan daging binatang seperti kuda dan zirafah, walaupun ada khilaf atau perbezaan pendapat tentang perkara itu. Walau demikian, pendapat majoriti menyebut kehendak mahu makan daging kuda atau zirafah adalah harus.

Berkenaan tupai pula, kita harus membezakan jenis tupai itu sama ada tupai itu tupai jenis herbivor atau omnivor, yakni memakan daging dan tumbuh-tumbuhan. Sekiranya kita yakin tupai itu tupai herbivor - bukan jenis tupai yang memakan haiwan lain seperti anak burung misalnya, makanlah kalau nak.

Berbeza dengan kuda, keldai lain pula ceritanya. Ini kerana dalam Islam, hukum memakan keldai mempunyai hujah yang sangat jelas dan tidak boleh disangkal - iaitu haram.

Ini kerana haiwan keldai dianggap sebagai haiwan yang kotor dan bernajis, berdasarkan kepada sebuah kisah yang direkodkan dalam bentuk hadis, berkenaan tindakan Rasulullah saw. menghalang masyarakat Muslim yang menyertai Perang Khaibar daripada memakan masakan daging yang diperolehi daripada keldai.

Hadis yang diriwayatkan Anas bin Malik ra. itu berbunyi : Sesungguhnya Allah dan Rasul-Nya melarang kalian semua daripada memakan daging keldai kerana ia adalah kotor atau najis. (HUKUM MEMAKAN KELDAI)

Adakah serigala tergolong dalam kumpulan anjing - jadi menyentuhnya melibatkan hukum yang harus dipatuhi dalam kategori najis berat (mughallazah)? Tidak. Ini kerana walaupun rupanya serupa seperti anjing, serigala dan haiwan sepertinya yang lain seperti rubah tidak diletak dalam kategori yang sama.

Menurut perkongsian dalam laman web Mufti Wilayah, apa yang membezakan keluarga anjing dan keluarga serigala adalah tidak ada sebarang hujah yang secara terang meletakkan serigala sama seperti anjing dari segi kenajisannya - dengan hanya anjing dan babi diberikan keutamaan dalam perspektif Islam.

Ini bermakna sekiranya seseorang Muslim menyentuh serigala yang basah, dia tidak perlu melalukan 7 kali air bercampur tanah, kerana serigala dikategorikan sebagai najis sederhana. (HUKUM MENYENTUH RUBAH ATAU SERIGALA)

Tabiat mandi dalam keadaan tidak berpakaian seurat benang pun, mungkin diamalkan ramai orang di luar sana. Bagaimanapun - ada juga segelintir orang yang gemar tidak berpakaian apabila berseorangan.

Apakah hukumnya tidak berpakaian semasa berseorangan? Sebelum menjawab soalan itu, kita perlu tahu hukum menutup aurat semasa kita berseorangan - dikategorikan sebagai amalan sunat namun ada juga yang meletakkan hukumnya wajib. Ini berdasarkan rasa malu yang sepatutnya ada kepada Allah swt.

Oleh sebab itulah fatwa untuk menjawab soalan di atas perlu melihat adakah wujud keperluan untuk seseorang menanggalkan pakaian? Jika ya, perbuatan itu dianggap harus. Bagaimanapun, jika sekadar suka berbogel bila berseorangan kerana merasa seksi sedemikian rupa - hukumnya haram. (HUKUM BERTELANJANG DAN MELIHAT AURAT SENDIRI)

Sotong memang sedap, apatah lagi apabila digoreng biasa atau dibuat celup tepung. Bagi penggemar sotong seperti penulis, sekali-sekala dapat makan sotong ni memang terasa sungguhlah nikmatnya - harganya agak mahal untuk dijadikan santapan harian.

Salah satu perkara paling mencabar dalam nak menyediakan sotong ni, adalah apabila kita nak buang kantung dakwatnya atau 'pasi'; salah picit terburai lah dakwatnya mengotori dapur. Dalam hal pasi ini - tahukah anda wujud khilaf berkenaan hukum memakannya?

Mengikut laman fatwa Jakim, berdasarkan kepada mesyuarat fatwa Terengganu tahun 2011, majlis fatwa bersetuju untuk mengekalkan fatwa yang menyebut bahawa pasi sotong itu adalah najis - seterusnya menjadikannya bahan terlarang.

Bagaimanapun, pandangan itu disangkal banyak pihak yang menyifatkan pendapat itu tidak benar. Daripada segi fatwa yang berbeza, Mufti Wilayah mengeluarkan penerangan daripada perspektif beliau - mengharuskan penggunaan dakwat sotong sebagai makanan.

Penulis tak tahu sama ada sedap atau tidak masakan yang menggunakan dakwat sotong ini sebagai kuahnya, kerana memang ada resipi sebegitu - kebiasaannya digelarkan sebagai sotong masak hitam.